title: 2019 m. vasario 7 d. Komisijos sprendimas (ES) 2019/236, kuriuo dėl Sąjungos institucijų vidaus saugumo nustatomos informacijos teikimo duomenų subjektams ir tam tikrų jų teisių ribojimo Europos Komisijai tvarkant asmens duomenis vidaus taisyklės

text:
8.2.2019

                  LT

                  Europos Sąjungos oficialusis leidinys

                  L 37/144

         KOMISIJOS SPRENDIMAS (ES) 2019/236
         2019 m. vasario 7 d.
         kuriuo dėl Sąjungos institucijų vidaus saugumo nustatomos informacijos teikimo duomenų subjektams ir tam tikrų jų teisių ribojimo Europos Komisijai tvarkant asmens duomenis vidaus taisyklės
         EUROPOS KOMISIJA,
         atsižvelgdama į Sutartį dėl Europos Sąjungos veikimo, ypač į jos 249 straipsnio 1 dalį,
         kadangi:

                     (1)

                     Komisija turi veikti saugioje ir patikimoje aplinkoje. Kad pasiektų šį tikslą, jai reikia laikytis nuoseklaus ir integruoto požiūrio į saugumą, pagal kurį, atsižvelgiant į nustatytą riziką, būtų teikiama tinkamo lygio asmenų, turto ir informacijos apsauga ir saugumas būtų užtikrinamas veiksmingai ir laiku. Komisija susiduria su didelėmis grėsmėmis ir išbandymais saugumo srityje, visų pirma dėl terorizmo, kibernetinių išpuolių ir politinio bei komercinio šnipinėjimo;

                     (2)

                     siekdama užtikrinti asmenų, turto ir informacijos saugumą, Komisija, visų pirma jos Žmogiškųjų išteklių ir saugumo generalinio direktorato Saugumo direktoratas, imasi su kelių kategorijų asmens duomenų tvarkymu susijusių priemonių, kaip numatyta Komisijos sprendime (ES, Euratomas) 2015/443 (1). Šios priemonės, be kita ko, apima saugumo patikrinimus pagal Sprendimo (ES, Euratomas) 2015/443 7 straipsnio 5 dalį, grėsmės vertinimus pagal 12 straipsnį ir saugumo tyrimus pagal 13 straipsnį. Remdamasi jai suteiktais tyrimo vykdymo įgaliojimais, Komisija iš įvairių šaltinių – valdžios institucijų ir fizinių asmenų – renka tyrimui svarbią informaciją, įskaitant asmens duomenis, ir prieš pradėdama tyrimo ar koordinavimo veiklą, tą veiklą vykdydama ar ją pabaigusi šia informacija keičiasi su kitomis Sąjungos institucijomis, įstaigomis, organais ir agentūromis, valstybių narių bei trečiųjų šalių kompetentingomis institucijomis ir tarptautinėmis organizacijomis;

                     (3)

                     Komisijos tvarkomų kategorijų asmens duomenys yra, be kita ko, tapatybės duomenys, kontaktiniai duomenys, profesiniai duomenys ir duomenys, susiję su saugumo patikrinimo, grėsmės vertinimo ar saugumo tyrimo dalyku arba pateikti dėl jų sąsajumo su tuo dalyku. Asmens duomenys saugomi saugioje elektroninėje aplinkoje, kad būtų užkirstas kelias neteisėtam susipažinimui su duomenimis arba jų perdavimui asmenims už Komisijos ribų. Už tyrimą atsakingos Komisijos tarnybos saugo asmens duomenis tol, kol tyrimas baigiamas. Atsižvelgiant į tyrimo kategoriją, t. y. ar jis vykdomas įtariamų nusikalstamų veikų, kontržvalgybos ar kovos su terorizmu srityje, skirtingai tvarkymo veiklai taikomi skirtingi saugojimo laikotarpiai. Pasibaigus saugojimo laikotarpiui su byla susijusi informacija, įskaitant asmens duomenis, sunaikinama (2);

                     (4)

                     atlikdama savo užduotis Komisija, kaip duomenų valdytoja, privalo paisyti su asmens duomenų tvarkymu susijusių fizinių asmenų teisių, pripažįstamų pagal Europos Sąjungos pagrindinių teisių chartijos 8 straipsnio 1 dalį ir Sutarties dėl Europos Sąjungos veikimo 16 straipsnio 1 dalį, ir Europos Parlamento ir Tarybos reglamente (ES) 2018/1725 (3) numatytų teisių. Be to, Komisija privalo laikytis griežtų konfidencialumo taisyklių, kaip nustatyta Sprendimo (ES, Euratomas) 2015/443 9 straipsnyje;

                     (5)

                     tam tikromis aplinkybėmis būtina suderinti Reglamente (ES) 2018/1725 numatytas duomenų subjektų teises ir poreikį Komisijai veiksmingai vykdyti savo užduotis Komisijoje užtikrinant asmenų, turto ir informacijos saugumą pagal Sprendimą (ES, Euratomas) 2015/443, visų pirma atlikti saugumo tyrimus, be kita ko, visapusiškai paisyti kitų duomenų subjektų pagrindinių teisių ir laisvių. Tuo tikslu Reglamento (ES) 2018/1725 25 straipsnio 1 dalies c, d ir h punktuose numatyta galimybė Komisijai apriboti 14–17, 19, 20 ir 35 straipsnių, taip pat 4 straipsnio 1 dalies a punkte nustatyto skaidrumo principo taikymą tiek, kiek jo nuostatos atitinka to reglamento 14–17, 19 ir 20 straipsniuose nustatytas teises ir prievoles;

                     (6)

                     siekiant užtikrinti, kad Komisija veiksmingai vykdytų savo užduotis Komisijoje užtikrinti asmenų, turto ir informacijos saugumą pagal Sprendimą (ES, Euratomas) 2015/443, visų pirma atliktų saugumo tyrimus, kartu paisydama asmens duomenų apsaugos standartų pagal Reglamentą (ES) 2018/1725, būtina priimti vidaus taisykles, pagal kurias Komisija galėtų apriboti duomenų subjektų teises pagal Reglamento (ES) 2018/1725 25 straipsnio 1 dalies c, d ir h punktus;

                     (7)

                     tos vidaus taisyklės turėtų apimti visas duomenų tvarkymo operacijas, kurias atlieka Komisija, vykdydama savo užduotis Komisijoje užtikrinti asmenų, turto ir informacijos saugumą pagal Sprendimą (ES, Euratomas) 2015/443, visų pirma vykdydama tyrimo funkciją saugumo srityje. Jos turėtų būti taikomos duomenų tvarkymo operacijoms, atliekamoms prieš pradedant tyrimą, tyrimo metu ir stebint tyrimo išvadų įgyvendinimą;

                     (8)

                     siekdama laikytis Reglamento (ES) 2018/1725 14, 15 ir 16 straipsnių, Komisija turėtų skaidriai ir nuosekliai informuoti visus fizinius asmenis apie savo veiklą, kurią vykdant tvarkomi jų asmens duomenys, ir jų teises, savo interneto svetainėje skelbdama duomenų apsaugos pranešimą;

                     (9)

                     be to, Komisija turėtų tinkamu būdu asmeniškai informuoti su saugumo tyrimu susijusius duomenų subjektus, t. y. susijusius asmenis ir liudytojus. Komisija taip pat turėtų asmeniškai informuoti asmenis, kurių duomenys tvarkomi vykdant saugumo priemones pagal Sprendimo (ES, Euratomas) 2015/443 7 straipsnio 5 dalį ir 12 straipsnio 1 dalies d ir e punktus, t. y. vykdant Komisijos patalpų kratas ir ryšių bei informacinių sistemų ir įrangos patikras;

                     (10)

                     remdamasi Reglamento (ES) 2018/1725 25 straipsniu, Komisijai gali prireikti apriboti informacijos teikimą duomenų subjektams ir jų galimybę naudotis kitomis teisėmis, kad būtų užtikrinta visų pirma saugumo tyrimo, jos tyrimo priemonių ir metodų, kitų valdžios institucijų saugumo tyrimų ir procedūrų apsauga, taip pat su tuo saugumo tyrimu, tyrimais ir (arba) procedūromis susijusių kitų asmenų teisių apsauga;

                     (11)

                     kai kuriais atvejais teikti konkrečią informaciją duomenų subjektams arba atskleisti, kad vykdomas tyrimas arba imtasi saugumo priemonių pagal Sprendimo (ES, Euratomas) 2015/443 12 straipsnio 1 dalies d ir e punktus, t. y. vykdomos Komisijos patalpų kratos ir ryšių bei informacinių sistemų ir įrangos patikros, galbūt būtų neįmanoma arba tai labai pakenktų tyrimo tikslui ir Komisijos gebėjimui užtikrinti savo saugumą ir visų pirma veiksmingai atlikti saugumo tyrimus ateityje;

                     (12)

                     be to, tam, kad Komisija galėtų veiksmingai bendradarbiauti, kaip nurodyta Sprendimo (ES, Euratomas) 2015/443 17 straipsnio 2 ir 3 dalyse, jai gali prireikti apriboti duomenų subjektų teisių taikymą, kad būtų užtikrinta kitų Sąjungos institucijų, įstaigų, organų ir agentūrų arba valstybių narių kompetentingų institucijų atliekamų duomenų tvarkymo operacijų apsauga. Tuo tikslu Komisija turėtų konsultuotis su tomis institucijomis, įstaigomis, organais, agentūromis ir valdžios institucijomis dėl svarbių apribojimų taikymo priežasčių ir apribojimų būtinumo ir proporcingumo;

                     (13)

                     be to, kad Komisija galėtų, kaip privalo, bendradarbiauti su trečiosiomis šalimis ar tarptautinėmis organizacijomis ir tokiu būdu apsaugoti svarbų bendrą Sąjungos viešąjį interesą, jai taip pat gali reikėti apriboti informacijos teikimą duomenų subjektams ir jų kitų teisių taikymą, kai tai susiję su iš tų šalių arba organizacijų gautais asmens duomenimis. Tačiau kai kuriomis aplinkybėmis duomenų subjekto interesas arba pagrindinės teisės gali būti viršesni už tarptautinio bendradarbiavimo interesą;

                     (14)

                     Komisija turėtų visus apribojimus taikyti skaidriai ir atitinkamoje registracijos sistemoje užfiksuoti kiekvieną apribojimų taikymo atvejį;

                     (15)

                     pagal Reglamento (ES) 2018/1725 25 straipsnio 8 dalį duomenų valdytojai gali atidėti informacijos teikimą, jos nepateikti arba atsisakyti ją pateikti dėl to, kad duomenų subjektui taikomas apribojimas, jei tos informacijos pateikimas kokiu nors būdu pakenktų apribojimo tikslui. Tai visų pirma taikytina Reglamento (ES) 2018/1725 16 ir 35 straipsniuose nurodytų teisių apribojimams;

                     (16)

                     Komisija turėtų reguliariai peržiūrėti nustatytus apribojimus, norėdama užtikrinti, kad duomenų subjekto teisės būti informuotam pagal Reglamento (ES) 2018/1725 16 ir 35 straipsnius būtų apribojamos tik tol, kol tai būtina Komisijai savo saugumui užtikrinti ir visų pirma savo saugumo tyrimams vykdyti;

                     (17)

                     jei apribojamos kitos duomenų subjektų teisės, duomenų valdytojas turėtų įvertinti kiekvieną atvejį atskirai ir nuspręsti, ar pranešus apie tą apribojimą būtų trukdoma pasiekti jo tikslą;

                     (18)

                     siekiant užtikrinti šio sprendimo laikymąsi, Komisijos duomenų apsaugos pareigūnas turėtų atlikti nepriklausomą apribojimų taikymo patikrinimą;

                     (19)

                     2018 m. gruodžio 10 d. Europos duomenų apsaugos priežiūros pareigūnas pateikė nuomonę,

               PRIĖMĖ ŠĮ SPRENDIMĄ:

            1 straipsnis
            Dalykas ir taikymo sritis

               1.   Šiuo sprendimu nustatomos taisyklės, kurių turi laikytis Komisija, informuodama duomenų subjektus apie jų duomenų tvarkymą pagal Reglamento (ES) 2018/1725 14, 15 ir 16 straipsnius, kai vykdo visas savo užduotis pagal Sprendimą (ES, Euratomas) 2015/443.
               Juo taip pat nustatomos sąlygos, kuriomis Komisija gali pagal Reglamento (ES) 2018/1725 25 straipsnio 1 dalies c, d ir h punktus apriboti to reglamento 4, 14–17, 19, 20 ir 35 straipsnių taikymą.

               2.   Šis sprendimas taikomas asmens duomenų tvarkymui, kurį Komisija atlieka veiklos, kuria ji siekia Komisijoje užtikrinti asmenų, turto ir informacijos saugumą pagal Sprendimą (ES, Euratomas) 2015/443, arba su ja susijusiais tikslais.

            2 straipsnis
            Taikytinos išimtys ir apribojimai

               1.   Tais atvejais, kai Komisija vykdo savo funkcijas, susijusias su duomenų subjektų teisėmis pagal Reglamentą (ES) 2018/1725, ji įvertina, ar taikoma kuri nors iš tame reglamente nustatytų išimčių.

               2.   Pagal šio sprendimo 3–7 straipsnius Komisija gali apriboti Reglamento (ES) 2018/1725 14–17, 19, 20 ir 35 straipsnių, taip pat to reglamento 4 straipsnio 1 dalies a punkte nustatyto skaidrumo principo taikymą tiek, kiek jo nuostatos atitinka Reglamento (ES) 2018/1725 14–17, 19 ir 20 straipsniuose nustatytas teises ir prievoles, kai tų teisių ir prievolių įgyvendinimas keltų grėsmę Sąjungos institucijų, įstaigų, organų ar agentūrų, be kita ko, jų elektroninių ryšių tinklų, vidaus saugumui, inter alia, dėl to, kad būtų atskleistos vykdant saugumo tyrimus naudojamos tyrimo priemonės ir metodai, arba darytų neigiamą poveikį kitų duomenų subjektų teisėms ir laisvėms.

               3.   Pagal 3–7 straipsnius Komisija gali toliau nurodytomis aplinkybėmis apriboti šio straipsnio 2 dalyje nurodytas teises ir prievoles, susijusias su asmens duomenimis, kurie gauti iš kitų Sąjungos institucijų, įstaigų, agentūrų ir organų, valstybių narių ar trečiųjų šalių kompetentingų institucijų arba tarptautinių organizacijų:

                           (a)

                           tais atvejais, kai kitos Sąjungos institucijos, įstaigos, agentūros ir organai galėtų apriboti tų teisių ir prievolių įgyvendinimą remdamiesi kitais Reglamento (ES) 2018/1725 25 straipsnyje nurodytais aktais arba pagal to reglamento IX skyrių, Europos Parlamento ir Tarybos reglamentą (ES) 2016/794 (4) ar Tarybos reglamentą (ES) 2017/1939 (5);

                           (b)

                           tais atvejais, kai valstybių narių kompetentingos institucijos galėtų apriboti tų teisių ir prievolių įgyvendinimą remdamosi Europos Parlamento ir Tarybos reglamento (ES) 2016/679 (6) 23 straipsnyje nurodytais aktais arba pagal nacionalines priemones, kuriomis į nacionalinę teisę perkeliama Europos Parlamento ir Tarybos direktyvos (ES) 2016/680 (7) 13 straipsnio 3 dalis, 15 straipsnio 3 dalis arba 16 straipsnio 3 dalis;

                           (c)

                           tais atvejais, kai tų teisių ir prievolių įgyvendinimas galėtų kelti grėsmę Komisijos bendradarbiavimui su trečiosiomis šalimis arba tarptautinėmis organizacijomis dėl keitimosi informacija apie galimas kontržvalgybos ir kovos su terorizmu grėsmes ir vykdant jos saugumo tyrimus.

                     Prieš taikydama apribojimus pirmos pastraipos a ir b punktuose nurodytomis aplinkybėmis, Komisija konsultuojasi su atitinkamomis Sąjungos institucijomis, įstaigomis, agentūromis, organais arba valstybių narių kompetentingomis institucijomis, išskyrus atvejus, kai Komisijai yra aišku, kad apribojimo taikymas yra numatytas viename iš tuose punktuose nurodytų aktų, arba kai toks konsultavimasis keltų grėsmę jos veiklos pagal Sprendimą (ES, Euratomas) 2015/443 tikslams.
               Šios dalies pirmos pastraipos c punktas netaikomas tais atvejais, kai už Komisijos interesą bendradarbiauti su trečiosiomis šalimis arba tarptautinėmis organizacijomis yra viršesni duomenų subjektų interesai arba pagrindinės teisės ir laisvės.

               4.   1, 2 ir 3 dalys nedaro poveikio kitų Komisijos sprendimų, kuriais nustatomos informacijos teikimo duomenų subjektams ir tam tikrų teisių apribojimo pagal Reglamento (ES) 2018/1725 25 straipsnį ir Komisijos darbo tvarkos taisyklių 23 straipsnį vidaus taisyklės, taikymui.

            3 straipsnis
            Informacijos teikimas duomenų subjektams

               1.   Komisija savo interneto svetainėje skelbia duomenų apsaugos pranešimus, kuriais visi duomenų subjektai informuojami apie su jų asmens duomenų tvarkymu susijusią jos veiklą, kurią ji vykdo siekdama įgyvendinti savo užduotis pagal Sprendimą (ES, Euratomas) 2015/443.

               2.   Komisija tinkamu būdu asmeniškai informuoja su saugumo tyrimu susijusius liudytojus ir asmenis apie jų asmens duomenų tvarkymą. Ji taip pat asmeniškai informuoja asmenis, kurių duomenys tvarkomi vykdant saugumo priemones pagal Sprendimo (ES, Euratomas) 2015/443 7 straipsnio 5 dalį ir 12 straipsnio 1 dalies d ir e punktus, t. y. vykdant Komisijos patalpų kratas ir ryšių bei informacinių sistemų ir įrangos patikras.

               3.   Tais atvejais, kai Komisija visiškai ar iš dalies apriboja informacijos teikimą šio straipsnio 2 dalyje nurodytiems duomenų subjektams, ji pagal šio sprendimo 6 straipsnį užfiksuoja ir užregistruoja apribojimo taikymo priežastis.

            4 straipsnis
            Duomenų subjektų teisė susipažinti su duomenimis, reikalauti juos ištrinti ir apriboti jų tvarkymą

               1.   Tais atvejais, kai Komisija visiškai ar iš dalies apriboja atitinkamai Reglamento (ES) 2018/1725 17, 19 ir 20 straipsniuose nurodytą duomenų subjektų teisę susipažinti su duomenimis, teisę reikalauti juos ištrinti arba teisę apriboti jų tvarkymą, ji atsakyme į prašymą leisti susipažinti su duomenimis, juos ištrinti arba apriboti jų tvarkymą informuoja susijusį duomenų subjektą apie taikomą apribojimą ir pagrindines jo taikymo priežastis, taip pat apie galimybę pateikti skundą Europos duomenų apsaugos priežiūros pareigūnui arba teismine tvarka apskųsti sprendimą Europos Sąjungos Teisingumo Teismui.

               2.   Informacijos apie šio straipsnio 1 dalyje nurodyto apribojimo priežastis teikimas gali būti atidėtas, ji gali būti nepateikiama arba gali būti atsisakyta ją pateikti, jei tai pakenktų apribojimo tikslui.

               3.   Komisija pagal šio sprendimo 6 straipsnį užfiksuoja ir užregistruoja apribojimo taikymo priežastis.

               4.   Tais atvejais, kai teisė susipažinti su duomenimis yra visiškai ar iš dalies apribota, duomenų subjektas gali savo teisę susipažinti su duomenimis įgyvendinti pagal Reglamento (ES) 2018/1725 25 straipsnio 6, 7 ir 8 dalis, tarpininkaujant Europos duomenų apsaugos priežiūros pareigūnui.

            5 straipsnis
            Pranešimas duomenų subjektams apie asmens duomenų saugumo pažeidimą
            Tais atvejais, kai Komisija apriboja pranešimą duomenų subjektui apie asmens duomenų saugumo pažeidimą, kaip nurodyta Reglamento (ES) 2018/1725 35 straipsnyje, ji pagal šio sprendimo 6 straipsnį užfiksuoja ir užregistruoja apribojimo taikymo priežastis.

            6 straipsnis
            Apribojimų fiksavimas ir registravimas

               1.   Komisija fiksuoja bet kokio apribojimo taikymo pagal šį sprendimą priežastis, įskaitant būtinybės taikyti apribojimą ir jo taikymo proporcingumo vertinimą, atsižvelgdama į atitinkamus Reglamento (ES) 2018/1725 25 straipsnio 2 dalyje nurodytus elementus.
               Tuo tikslu įraše nurodoma, kaip teisės įgyvendinimas keltų grėsmę Komisijos užduočių pagal Sprendimą (ES, Euratomas) 2015/443 arba pagal 2 straipsnio 2 ar 3 dalį taikomų apribojimų tikslui arba darytų neigiamą poveikį kitų duomenų subjektų teisėms ir laisvėms.

               2.   Įrašas ir atitinkamais atvejais dokumentai, kuriais grindžiamos pagrindinės faktinės ir teisinės aplinkybės, užregistruojami. Europos duomenų apsaugos priežiūros pareigūno prašymu jie pateikiami jam susipažinti.

            7 straipsnis
            Apribojimų trukmė

               1.   Šio sprendimo 3, 4 ir 5 straipsniuose nurodyti apribojimai toliau taikomi tol, kol neišnyksta juos pagrindžiančios priežastys.

               2.   Jeigu šio sprendimo 3 arba 5 straipsnyje nurodyto apribojimo taikymo priežastys išnyksta, Komisija panaikina apribojimą ir duomenų subjektui nurodo apribojimo taikymo priežastis. Kartu Komisija informuoja duomenų subjektą apie galimybę bet kuriuo metu pateikti skundą Europos duomenų apsaugos priežiūros pareigūnui arba teismine tvarka apskųsti sprendimą Europos Sąjungos Teisingumo Teismui.

               3.   Komisija peržiūri 4 ir 6 straipsniuose nurodytų apribojimų taikymą kas šešis mėnesius nuo jų nustatymo ir baigdama atitinkamą tyrimą. Vėliau Komisija kasmet įvertina, ar reikia toliau taikyti apribojimą ir (arba) atidėjimą.

            8 straipsnis
            Duomenų apsaugos pareigūno atliekama peržiūra

               1.   Kiekvienu atveju, kai pagal šį sprendimą apribojamos duomenų subjektų teisės, apie tai nepagrįstai nedelsiant informuojamas Komisijos duomenų apsaugos pareigūnas. Duomenų apsaugos pareigūno prašymu jam suteikiama galimybė susipažinti su įrašais ir visais dokumentais, kuriais grindžiamos pagrindinės faktinės ir teisinės aplinkybės.

               2.   Komisijos duomenų apsaugos pareigūnas gali prašyti peržiūrėti apribojimų taikymą. Duomenų apsaugos pareigūnas informuojamas apie prašomos peržiūros rezultatus.

               3.   Keitimasis informacija su duomenų apsaugos pareigūnu procedūros metu registruojamas tinkamu būdu.

            9 straipsnis
            Šis sprendimas įsigalioja trečią dieną po jo paskelbimo Europos Sąjungos oficialiajame leidinyje.

            Priimta Briuselyje 2019 m. vasario 7 d.

                  Komisijos vardu

                  Pirmininkas

               Jean-Claude JUNCKER

            (1)  2015 m. kovo 13 d. Komisijos sprendimas (ES, Euratomas) 2015/443 dėl saugumo Komisijoje (OL L 72, 2015 3 17, p. 41).

            (2)  Komisijos bylų saugojimą reglamentuoja Bendrasis bylų saugojimo terminų sąrašas – norminis dokumentas (paskutinė jo versija – SEC(2012) 713), kuriame nustatyti įvairių rūšių Komisijos bylų saugojimo terminai.

            (3)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).

            (4)  2016 m. gegužės 11 d. Europos Parlamento ir Tarybos reglamentas (ES) 2016/794 dėl Europos Sąjungos teisėsaugos bendradarbiavimo agentūros (Europolo), kuriuo pakeičiami ir panaikinami Tarybos sprendimai 2009/371/TVR, 2009/934/TVR, 2009/935/TVR, 2009/936/TVR ir 2009/968/TVR (OL L 135, 2016 5 24, p. 53).

            (5)  2017 m. spalio 12 d. Tarybos reglamentas (ES) 2017/1939, kuriuo įgyvendinamas tvirtesnis bendradarbiavimas Europos prokuratūros įsteigimo srityje (OL L 283, 2017 10 31, p. 1).

            (6)  2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL L 119, 2016 5 4, p. 1).

            (7)  2016 m. balandžio 27 d. Europos Parlamento ir Tarybos direktyva (ES) 2016/680 dėl fizinių asmenų apsaugos kompetentingoms institucijoms tvarkant asmens duomenis nusikalstamų veikų prevencijos, tyrimo, atskleidimo ar baudžiamojo persekiojimo už jas arba bausmių vykdymo tikslais ir dėl laisvo tokių duomenų judėjimo, kuria panaikinamas Tarybos pamatinis sprendimas 2008/977/TVR (OL L 119, 2016 5 4, p. 89).


title: 2019 m. vasario 18 d. Tarybos sprendimas (ES) 2019/304 dėl Jungtinės Didžiosios Britanijos ir Šiaurės Airijos Karalystės pranešimo apie savo pageidavimą nebedalyvauti įgyvendinant kai kurias Šengeno acquis nuostatas, išdėstytas Tarybos reglamente (EB) Nr. 377/2004 dėl imigracijos ryšių palaikymo pareigūnų tinklo sukūrimo

text:
22.2.2019

                  LT

                  Europos Sąjungos oficialusis leidinys

                  L 51/7

         TARYBOS SPRENDIMAS (ES) 2019/304
         2019 m. vasario 18 d.
         dėl Jungtinės Didžiosios Britanijos ir Šiaurės Airijos Karalystės pranešimo apie savo pageidavimą nebedalyvauti įgyvendinant kai kurias Šengeno acquis nuostatas, išdėstytas Tarybos reglamente (EB) Nr. 377/2004 dėl imigracijos ryšių palaikymo pareigūnų tinklo sukūrimo
         EUROPOS SĄJUNGOS TARYBA,
         atsižvelgdama į Europos Sąjungos sutartį,
         atsižvelgdama į Sutartį dėl Europos Sąjungos veikimo,
         atsižvelgdama į Europos Komisijos pasiūlymą,
         atsižvelgdama į prie Europos Sąjungos sutarties ir Sutarties dėl Europos Sąjungos veikimo pridėtą Protokolą Nr. 19 dėl į Europos Sąjungos sistemą integruotos Šengeno acquis, ypač į jo 5 straipsnio 3 dalį,
         atsižvelgdama į pranešimą, kurį pagal Protokolo Nr. 19 dėl į Europos Sąjungos sistemą integruotos Šengeno acquis 5 straipsnio 2 dalį savo 2018 m. spalio 1 d. raštu Tarybos pirmininkui pateikė Jungtinės Didžiosios Britanijos ir Šiaurės Airijos Karalystės Vyriausybė apie savo pageidavimą nedalyvauti priimant pasiūlymą dėl Europos Parlamento ir Tarybos reglamento dėl Europos imigracijos ryšių palaikymo pareigūnų tinklo sukūrimo,
         kadangi:

                     (1)

                     Jungtinė Karalystė dalyvavo įgyvendinant Tarybos reglamentą (EB) Nr. 377/2004 (1) su pakeitimais, padarytais 2011 m. balandžio 5 d. Europos Parlamento ir Tarybos reglamentu (ES) Nr. 493/2011 (2);

                     (2)

                     2018 m. spalio 1 d., per nustatytą trijų mėnesių terminą, Jungtinė Karalystė pranešė Tarybos pirmininkui apie savo pageidavimą nedalyvauti priimant 2018 m. gegužės 16 d. Komisijos pateiktą ir 2018 m. liepos 2 d. Tarybos visomis reikiamomis kalbomis gautą pasiūlymą dėl Reglamento (EB) Nr. 377/2004 išdėstymo nauja redakcija;

                     (3)

                     Reglamentu (EB) Nr. 377/2004 siekiama stiprinti imigracijos ryšių palaikymo pareigūnų, komandiruotų dirbti trečiosiose šalyse, bendradarbiavimą, visų pirma nustatant prievolę sukurti vietos ar regioninius imigracijos ryšių palaikymo pareigūnų tinklus, taip pat skatinti naudoti specialią e. priemonę reguliariai keistis informacija vietos tinkluose ir sukurti imigracijos ryšių palaikymo pareigūnų tinklų veiklos ataskaitų teikimo sistemą, kas pusmetį pateikiant Tarybai pirmininkaujančios valstybės narės ataskaitą, bet nereikalaujant naudoti veiklos sistemų arba užtikrinti tiesioginės sąveikos su teisinėmis nuostatomis, išdėstytomis kituose teisiniuose dokumentuose, kurie yra Šengeno acquis dalis;

                     (4)

                     2018 m. gegužės 16 d. pasiūlymo dėl Reglamento (EB) Nr. 377/2004 išdėstymo nauja redakcija, kurio tikslas – pagerinti veiksmų koordinavimą ir optimaliau naudoti imigracijos ryšių palaikymo pareigūnus, be kita ko, į trečiąsias šalis išsiųstus naujus Europos ryšių palaikymo pareigūnus, kad jie galėtų veiksmingiau įgyvendinti ES prioritetus migracijos srityje, – pobūdis nesiskiria nuo dabartinio Reglamento (EB) Nr. 377/2004 pobūdžio, kiek tai susiję su konkrečia jo sąveika su kitomis Šengeno acquis dalimis;

                     (5)

                     todėl pasiūlymas dėl Reglamento (EB) Nr. 377/2004 išdėstymo nauja redakcija ir dabartinis Reglamentas (EB) Nr. 377/2004 gali būti laikomi savarankiškomis Šengeno acquis priemonėmis, kurios neturi operacinės sąveikos su kitomis teisinėmis priemonėmis, kurios yra Šengeno acquis dalis;

                     (6)

                     šiuo išskirtiniu atveju ir atsižvelgiant į dabartinio Reglamento (EB) Nr. 377/2004 autonominį pobūdį Šengeno acquis atžvilgiu, gali būti laikoma, kad, jei Jungtinė Karalystė nebedalyvaus įgyvendinant tą reglamentą ar bet kokius kitus jo pakeitimus, bet toliau dalyvaus įgyvendinant likusį Šengeno acquis (kurį įgyvendinant ji šiuo metu dalyvauja pagal Tarybos sprendimą 2000/365/EB (3)), tai užtikrintų kiek įmanoma platesnį Jungtinės Karalystės dalyvavimą, nedarant didelio poveikio kitų Šengeno acquis dalių praktiniam veikimui ir atsižvelgiant į jo nuoseklumą;

                     (7)

                     todėl pagal Protokolo Nr. 19 5 straipsnio 3 dalį Jungtinei Didžiosios Britanijos ir Šiaurės Airijos Karalystei nuo siūlomo Reglamento (EB) Nr. 377/2004 išdėstymo nauja redakcija įsigaliojimo dienos turėtų būti nebetaikoma Sprendimo 2000/365/EB 8 straipsnio 2 dalis, kiek tai susiję su dabartiniu Reglamentu (EB) Nr. 377/2004 ir bet kokiais kitais jo pakeitimais, įskaitant pasiūlymą dėl Reglamento (EB) Nr. 377/2004 išdėstymo nauja redakcija;

                     (8)

                     todėl Tarybos sprendimo 2004/926/EB (4) I priedo 6 punktas, kiek tai susiję su Reglamentu (EB) Nr. 377/2004, pagal Protokolo Nr. 19 5 straipsnio 3 dalį taip pat turėtų būti nebetaikomas nuo siūlomo išdėstymo nauja redakcija įsigaliojimo dienos,

               PRIĖMĖ ŠĮ SPRENDIMĄ:

            1 straipsnis
            Nuo siūlomo Europos Parlamento ir Tarybos reglamento dėl Europos imigracijos ryšių palaikymo pareigūnų tinklo sukūrimo išdėstymo nauja redakcija įsigaliojimo dienos Jungtinei Didžiosios Britanijos ir Šiaurės Airijos Karalystei nebetaikomas Sprendimas 2000/365/EB ir Sprendimo 2004/926/EB I priedo 6 punktas, kiek tai susiję su Tarybos reglamentu (EB) Nr. 377/2004 ir bet kokiais kitais jo pakeitimais.

            2 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

            Priimta Briuselyje 2019 m. vasario 18 d.

                  Tarybos vardu

                  Pirmininkė

               F. MOGHERINI

            (1)  2004 m. vasario 19 d. Tarybos reglamentas (EB) Nr. 377/2004 dėl imigracijos ryšių palaikymo pareigūnų tinklo sukūrimo (OL L 64, 2004 3 2, p. 1).

            (2)  2011 m. balandžio 5 d. Europos Parlamento ir Tarybos reglamentas (ES) Nr. 493/2011, kuriuo iš dalies keičiamas Tarybos reglamentas (EB) Nr. 377/2004 dėl imigracijos ryšių palaikymo pareigūnų tinklo sukūrimo (OL L 141, 2011 5 27, p. 13).

            (3)  2000 m. gegužės 29 d. Tarybos sprendimas 2000/365/EB dėl Jungtinės Didžiosios Britanijos ir Šiaurės Airijos Karalystės prašymo dalyvauti įgyvendinant kai kurias Šengeno acquis nuostatas (OL L 131, 2000 6 1, p. 43).

            (4)  2004 m. gruodžio 22 d. Tarybos sprendimas 2004/926/EB dėl Šengeno acquis dalių taikymo Jungtinėje Didžiosios Britanijos ir Šiaurės Airijos Karalystėje (OL L 395, 2004 12 31, p. 70).


title: 2019 m. kovo 4 d. Tarybos sprendimas (ES) 2019/380 dėl pozicijos, kurios Europos Sąjungos vardu turi būti laikomasi EEE jungtiniame komitete, dėl EEE susitarimo IX priedo (Finansinės paslaugos) ir XIX priedo (Vartotojų apsauga) dalinio pakeitimo (Tekstas svarbus EEE.)

text:
11.3.2019

                  LT

                  Europos Sąjungos oficialusis leidinys

                  L 69/43

         TARYBOS SPRENDIMAS (ES) 2019/380
         2019 m. kovo 4 d.
         dėl pozicijos, kurios Europos Sąjungos vardu turi būti laikomasi EEE jungtiniame komitete, dėl EEE susitarimo IX priedo (Finansinės paslaugos) ir XIX priedo (Vartotojų apsauga) dalinio pakeitimo
         (Tekstas svarbus EEE)
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 114 straipsnį kartu su 218 straipsnio 9 dalimi,
         atsižvelgdama į 1994 m. lapkričio 28 d. Tarybos reglamentą (EB) Nr. 2894/94 dėl Europos ekonominės erdvės susitarimo įgyvendinimo tvarkos (1), ypač į jo 1 straipsnio 3 dalį,
         atsižvelgdama į Europos Komisijos pasiūlymą,
         kadangi:

                     (1)

                     Europos ekonominės erdvės susitarimas (2) (toliau – EEE susitarimas) įsigaliojo 1994 m. sausio 1 d.;

                     (2)

                     pagal EEE susitarimo 98 straipsnį EEE jungtinis komitetas gali nuspręsti iš dalies pakeisti, inter alia, to Susitarimo IX priedą (Finansinės paslaugos) ir XIX priedą (Vartotojų apsauga);

                     (3)

                     į EEE susitarimą turi būti įtraukta Europos Parlamento ir Tarybos direktyva 2014/17/ES (3);

                     (4)

                     todėl EEE susitarimo IX ir XIX priedai turėtų būti atitinkamai iš dalies pakeisti;

                     (5)

                     todėl Sąjungos pozicija EEE jungtiniame komitete turėtų būti grindžiama pridėtu sprendimo projektu,

               PRIĖMĖ ŠĮ SPRENDIMĄ:

            1 straipsnis
            Pozicija, kurios Sąjungos vardu turi būti laikomasi EEE jungtiniame komitete, dėl siūlomo EEE susitarimo IX priedo (Finansinės paslaugos) ir XIX priedo (Vartotojų apsauga) dalinio pakeitimo grindžiama prie šio sprendimo pridėtu EEE jungtinio komiteto sprendimo projektu.

            2 straipsnis
            Šis sprendimas įsigalioja jo priėmimo dieną.

            Priimta Briuselyje 2019 m. kovo 4 d.

                  Tarybos vardu

                  Pirmininkas

               A. ANTON

            (1)  OL L 305, 1994 11 30, p. 6.

            (2)  OL L 1, 1994 1 3, p. 3.

            (3)  2014 m. vasario 4 d. Europos Parlamento ir Tarybos direktyva 2014/17/ES dėl vartojimo kredito sutarčių dėl gyvenamosios paskirties nekilnojamojo turto, kuria iš dalies keičiamos direktyvos 2008/48/EB ir 2013/36/ES bei Reglamentas (ES) Nr. 1093/2010 (OL L 60, 2014 2 28, p. 34).

            PROJEKTAS
            EEE JUNGTINIO KOMITETO SPRENDIMAS Nr. …/2019
            … m. … … d.
            kuriuo iš dalies keičiami EEE susitarimo IX priedas (Finansinės paslaugos) ir XIX priedas (Vartotojų apsauga)
            EEE JUNGTINIS KOMITETAS,
            atsižvelgdamas į Europos ekonominės erdvės susitarimą (toliau – EEE susitarimas), ypač į jo 98 straipsnį,
            kadangi:

                        (1)

                        į EEE susitarimą turi būti įtraukta 2014 m. vasario 4 d. Europos Parlamento ir Tarybos direktyva 2014/17/ES dėl vartojimo kredito sutarčių dėl gyvenamosios paskirties nekilnojamojo turto, kuria iš dalies keičiamos direktyvos 2008/48/EB ir 2013/36/ES bei Reglamentas (ES) Nr. 1093/2010 (1), su pataisymais, padarytais OL L 246, 2015 9 23, p. 11;

                        (2)

                        todėl EEE susitarimo IX ir XIX priedai turėtų būti atitinkamai iš dalies pakeisti,

                  PRIĖMĖ ŠĮ SPRENDIMĄ:

               1 straipsnis
               EEE susitarimo IX priedas iš dalies keičiamas taip:

                           1.

                           31g punktas (Europos Parlamento ir Tarybos reglamentas (ES) Nr. 1093/2010) papildomas šia įtrauka:

                                       „—

                                          32014 L 0017: 2014 m. vasario 4 d. Europos Parlamento ir Tarybos direktyva 2014/17/ES (OL L 60, 2014 2 28, p. 34) su pataisymais, padarytais OL L 246, 2015 9 23, p. 11.“

                           2.

                           Po 31i punkto (Europos Parlamento ir Tarybos reglamentas (ES) Nr. 1095/2010) įterpiamas šis punktas:

                                       „31j

                                          32014 L 0017: 2014 m. vasario 4 d. Europos Parlamento ir Tarybos direktyva 2014/17/ES dėl vartojimo kredito sutarčių dėl gyvenamosios paskirties nekilnojamojo turto, kuria iš dalies keičiamos direktyvos 2008/48/EB ir 2013/36/ES bei Reglamentas (ES) Nr. 1093/2010 (OL L 60, 2014 2 28, p. 34), su pataisymais, padarytais OL L 246, 2015 9 23, p. 11.

                                       Direktyvos nuostatos šio Susitarimo tikslais adaptuojamos taip:

                                                   a)

                                                   nepaisant šio Susitarimo 1 protokolo ir jeigu šiame Susitarime nenumatyta kitaip, sąvokos „valstybė (-ės) narė (-ės)“ ir „kompetentingos institucijos“, be jų reikšmės direktyvoje, reiškia atitinkamai ELPA valstybes ir jų kompetentingas institucijas;

                                                   b)

                                                   5 straipsnio 3 dalies b punkte po žodžių „Europos priežiūros institucija (Europos bankininkystės institucija) (toliau – EBI)“ įterpiami žodžiai „arba, priklausomai nuo konkretaus atvejo, ELPA priežiūros institucija“;

                                                   c)

                                                   12 straipsnio 3 dalyje ir 27 straipsnio 3 dalyje, kalbant apie ELPA valstybes, žodžiai „2014 m. kovo 20 d.“ pakeičiami žodžiais „EEE jungtinio komiteto sprendimo Nr. …/… [šio sprendimo] įsigaliojimo dienos“;

                                                   d)

                                                   14 straipsnio 5 dalyje, kalbant apie ELPA valstybes, žodžiai „2014 m. kovo 20 d.“ pakeičiami žodžiais „EEE jungtinio komiteto sprendimo Nr. …/… [šio sprendimo] įsigaliojimo dieną“, o žodžiai „iki 2019 m. kovo 21 d.“ pakeičiami žodžiais „vėliau penkerius metus“;

                                                   e)

                                                   26 straipsnio 2 dalis papildoma šia pastraipa:
                                                   „Lichtenšteinas atleidžiamas nuo įpareigojimo vykdyti statistinę stebėseną, nustatyto pagal 26 straipsnio 2 dalį.“;

                                                   f)

                                                   34 straipsnio 2 dalies penktoje pastraipoje ir 4 dalies b punkte žodžiai „EBI gali imtis veiksmų“ pakeičiami žodžiais „EBI arba, priklausomai nuo konkretaus atvejo, ELPA priežiūros institucija gali imtis veiksmų“;

                                                   g)

                                                   37 straipsnyje žodžiai „EBI gali imtis veiksmų pagal tuo straipsniu jai suteiktus įgaliojimus ir visi EBI pagal tą straipsnį priimti privalomi sprendimai“ pakeičiami žodžiais „EBI arba, priklausomai nuo konkretaus atvejo, ELPA priežiūros institucija gali imtis veiksmų pagal tuo straipsniu jai suteiktus įgaliojimus ir visi EBI arba, priklausomai nuo konkretaus atvejo, ELPA priežiūros institucijos pagal tą straipsnį priimti privalomi sprendimai“;

                                                   h)

                                                   43 straipsnyje, kalbant apie ELPA valstybes, žodžiai „2016 m. kovo 21 d.“ ir „2014 m. kovo 20 d.“ pakeičiami žodžiais „EEE jungtinio komiteto sprendimo Nr. …/… [šio sprendimo] įsigaliojimo dienos“, o žodžiai „2017 m. kovo 21 d.“ pakeičiami žodžiais „per vienus metus nuo EEE jungtinio komiteto sprendimo Nr. …/… [šio sprendimo] įsigaliojimo dienos““.

               2 straipsnis
               EEE susitarimo XIX priedo 7h punktas (Europos Parlamento ir Tarybos direktyva 2008/48/EB) papildomas šia įtrauka:

                           „—

                              32014 L 0017: 2014 m. vasario 4 d. Europos Parlamento ir Tarybos direktyva 2014/17/ES (OL L 60, 2014 2 28, p. 34) su pataisymais, padarytais OL L 246, 2015 9 23, p. 11.“

               3 straipsnis

                  Europos Sąjungos oficialiojo leidinio EEE priede skelbtinas Direktyvos 2014/17/ES su pataisymais, padarytais OL L 246, 2015 9 23, p. 11, tekstas islandų ir norvegų kalbomis yra autentiškas.

               4 straipsnis
               Šis sprendimas įsigalioja […] su sąlyga, kad visi pranešimai pagal EEE susitarimo 103 straipsnio 1 dalį (*1) yra pateikti.

               5 straipsnis
               Šis sprendimas skelbiamas Europos Sąjungos oficialiojo leidinio EEE skyriuje ir EEE priede.

               Priimta Briuselyje

                     EEE jungtinio komiteto vardu

                     Pirmininkas

                     EEE jungtinio komiteto sekretoriai

               (1)  OL L 60, 2014 2 28, p. 34.

               (*1)  [Konstitucinių reikalavimų nenurodyta.] [Konstituciniai reikalavimai nurodyti.]


title: 2019 m. kovo 4 d. Tarybos sprendimas (ES) 2019/381 dėl pozicijos, kurios Europos Sąjungos vardu turi būti laikomasi EEE jungtiniame komitete, dėl EEE susitarimo II priedo (Techniniai reglamentai, standartai, bandymai ir sertifikavimas) ir XI priedo (Elektroniniai ryšiai, audiovizualinės paslaugos ir informacinė visuomenė) dalinio pakeitimo (Tekstas svarbus EEE.)

text:
11.3.2019

                  LT

                  Europos Sąjungos oficialusis leidinys

                  L 69/46

         TARYBOS SPRENDIMAS (ES) 2019/381
         2019 m. kovo 4 d.
         dėl pozicijos, kurios Europos Sąjungos vardu turi būti laikomasi EEE jungtiniame komitete, dėl EEE susitarimo II priedo (Techniniai reglamentai, standartai, bandymai ir sertifikavimas) ir XI priedo (Elektroniniai ryšiai, audiovizualinės paslaugos ir informacinė visuomenė) dalinio pakeitimo
         (Tekstas svarbus EEE)
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 43, 114 ir 337 straipsnius kartu su 218 straipsnio 9 dalimi,
         atsižvelgdama į 1994 m. lapkričio 28 d. Tarybos reglamentą (EB) Nr. 2894/94 dėl Europos ekonominės erdvės susitarimo įgyvendinimo tvarkos (1), ypač į jo 1 straipsnio 3 dalį,
         atsižvelgdama į Europos Komisijos pasiūlymą,
         kadangi:

                     (1)

                     Europos ekonominės erdvės susitarimas (2) (toliau – EEE susitarimas) įsigaliojo 1994 m. sausio 1 d.;

                     (2)

                     pagal EEE susitarimo 98 straipsnį EEE jungtinis komitetas gali nuspręsti iš dalies pakeisti, inter alia, to Susitarimo II priedą (Techniniai reglamentai, standartai, bandymai ir sertifikavimas) ir XI priedą (Elektroniniai ryšiai, audiovizualinės paslaugos ir informacinė visuomenė);

                     (3)

                     į EEE susitarimą turi būti įtraukta Europos Parlamento ir Tarybos direktyva (ES) 2015/1535 (3);

                     (4)

                     todėl EEE susitarimo II ir XI priedai turėtų būti atitinkamai iš dalies pakeisti;

                     (5)

                     todėl Sąjungos pozicija EEE jungtiniame komitete turėtų būti grindžiama pridėtu sprendimo projektu,

               PRIĖMĖ ŠĮ SPRENDIMĄ:

            1 straipsnis
            Pozicija, kurios Sąjungos vardu turi būti laikomasi EEE jungtiniame komitete, dėl siūlomo EEE susitarimo II priedo (Techniniai reglamentai, standartai, bandymai ir sertifikavimas) ir XI priedo (Elektroniniai ryšiai, audiovizualinės paslaugos ir informacinė visuomenė) dalinio pakeitimo grindžiama prie šio sprendimo pridėtu EEE jungtinio komiteto sprendimo projektu.

            2 straipsnis
            Šis sprendimas įsigalioja jo priėmimo dieną.

            Priimta Briuselyje 2019 m. kovo 4 d.

                  Tarybos vardu

                  Pirmininkas

               A. ANTON

            (1)  OL L 305, 1994 11 30, p. 6.

            (2)  OL L 1, 1994 1 3, p. 3.

            (3)  2015 m. rugsėjo 9 d. Europos Parlamento ir Tarybos direktyva (ES) 2015/1535, kuria nustatoma informacijos apie techninius reglamentus ir informacinės visuomenės paslaugų taisykles teikimo tvarka (OL L 241, 2015 9 17, p. 1).

            PROJEKTAS
            EEE JUNGTINIO KOMITETO SPRENDIMAS Nr. …/2019
            … m. … … d.
            kuriuo iš dalies keičiami EEE susitarimo II priedas (Techniniai reglamentai, standartai, bandymai ir sertifikavimas) ir XI priedas (Elektroniniai ryšiai, audiovizualinės paslaugos ir informacinė visuomenė)
            EEE JUNGTINIS KOMITETAS,
            atsižvelgdamas į Europos ekonominės erdvės susitarimą (toliau – EEE susitarimas), ypač į jo 98 straipsnį,
            kadangi:

                        (1)

                        į EEE susitarimą turi būti įtraukta 2015 m. rugsėjo 9 d. Europos Parlamento ir Tarybos direktyva (ES) 2015/1535, kuria nustatoma informacijos apie techninius reglamentus ir informacinės visuomenės paslaugų taisykles teikimo tvarka (1);

                        (2)

                        Direktyva (ES) 2015/1535 panaikinama Europos Parlamento ir Tarybos direktyva 98/34/EB (2) su pakeitimais, padarytais Europos Parlamento ir Tarybos direktyva 98/48/EB (3), kuri yra įtraukta į EEE susitarimą ir kuri vėliau turi būti panaikinta pagal EEE susitarimą;

                        (3)

                        nors ELPA valstybės gali teikti pastabas ir išsamias nuomones dėl techninio reglamento projekto, apie kurį pranešė kitos ELPA valstybės, jos gali pateikti tik pastabas dėl techninio reglamento projekto, apie kurį pranešė Sąjungos valstybės narės, ir atvirkščiai;

                        (4)

                        todėl EEE susitarimo II ir XI priedai turėtų būti atitinkamai iš dalies pakeisti,

                  PRIĖMĖ ŠĮ SPRENDIMĄ:

               1 straipsnis
               EEE susitarimo II priedo XIX skyriaus 1 punkto (Europos Parlamento ir Tarybos direktyva 98/34/EB) tekstas pakeičiamas taip:
               „32015 L 1535: 2015 m. rugsėjo 9 d. Europos Parlamento ir Tarybos direktyva (ES) 2015/1535, kuria nustatoma informacijos apie techninius reglamentus ir informacinės visuomenės paslaugų taisykles teikimo tvarka (OL L 241, 2015 9 17, p. 1).
               Direktyvos nuostatos šio Susitarimo tikslais adaptuojamos taip:

                           a)

                           1 straipsnio 1 dalies c punkto antra pastraipa pakeičiama taip:
                           „Sąvoka „techninė specifikacija“ taip pat apima žmonėms ir gyvūnams vartoti skirtų produktų bei medicinos produktų, kaip apibrėžta Direktyvos 2001/83/EB (2002 m. birželio 25 d. EEE jungtinio komiteto sprendimu Nr. 82/2002 (4) įtrauktos į Susitarimo II priedo XIII skyriaus 15 q punktą) 1 straipsnyje, taip pat kitų produktų gamybos būdus ir procesus, jeigu šie turi įtakos produktų charakteristikoms.“;

                           b)

                           5 straipsnio 1 dalies pirma pastraipa papildoma taip:
                           „Visas techninio reglamento projekto, apie kurį buvo pranešta, tekstas pateikiamas originalo kalba kartu su viso dokumento vertimu į vieną iš oficialiųjų Sąjungos kalbų.“;

                           c)

                           5 straipsnio 1 dalis papildoma šia pastraipa:
                           „Komisija Sąjungos vardu ir ELPA priežiūros institucija ar ELPA valstybės, tarpininkaujant ELPA priežiūros institucijai, gali prašyti pateikti papildomos informacijos apie techninio reglamento projektą, apie kurį buvo pranešta.“;

                           d)

                           5 straipsnio 2 dalis papildoma šia pastraipa:
                           „ELPA valstybių pastabas ELPA priežiūros institucija bendru suderintu pranešimu siunčia Komisijai, o Komisija ELPA priežiūros institucijai siunčia Sąjungos pastabas.“;

                           e)

                           6 straipsnio 1, 2 ir 7 dalyse sąvokos „valstybė narė“ ir „Komisija“ atitinkamai pakeičiamos sąvokomis „ELPA valstybė“ ir „ELPA priežiūros institucija“;

                           f)

                           6 straipsnio 3, 4, 5 ir 6 dalys netaikomos.“

               2 straipsnis
               EEE susitarimo XI priedo 5i punkto (Europos Parlamento ir Tarybos direktyva 98/34/EB) tekstas pakeičiamas taip:
               „32015 L 1535: 2015 m. rugsėjo 9 d. Europos Parlamento ir Tarybos direktyva (ES) 2015/1535, kuria nustatoma informacijos apie techninius reglamentus ir informacinės visuomenės paslaugų taisykles teikimo tvarka (OL L 241, 2015 9 17, p. 1).
               Direktyvos nuostatos šio Susitarimo tikslais adaptuojamos taip:

                           a)

                           1 straipsnio 1 dalies c punkto antra pastraipa pakeičiama taip:
                           „Sąvoka „techninė specifikacija“ taip pat apima žmonėms ir gyvūnams vartoti skirtų produktų bei medicinos produktų, kaip apibrėžta Direktyvos 2001/83/EB (2002 m. birželio 25 d. EEE jungtinio komiteto sprendimu Nr. 82/2002 (5) įtrauktos į Susitarimo II priedo XIII skyriaus 15 q punktą) 1 straipsnyje, taip pat kitų produktų gamybos būdus ir procesus, jeigu šie turi įtakos produktų charakteristikoms.“;

                           b)

                           5 straipsnio 1 dalies pirma pastraipa papildoma taip:
                           „Visas techninio reglamento projekto, apie kurį buvo pranešta, tekstas pateikiamas originalo kalba kartu su viso dokumento vertimu į vieną iš oficialiųjų Sąjungos kalbų.“;

                           c)

                           5 straipsnio 1 dalis papildoma šia pastraipa:
                           „Komisija Sąjungos vardu ir ELPA priežiūros institucija ar ELPA valstybės, tarpininkaujant ELPA priežiūros institucijai, gali prašyti pateikti papildomos informacijos apie techninio reglamento projektą, apie kurį buvo pranešta.“;

                           d)

                           5 straipsnio 2 dalis papildoma šia pastraipa:
                           „ELPA valstybių pastabas ELPA priežiūros institucija bendru suderintu pranešimu siunčia Komisijai, o Komisija ELPA priežiūros institucijai siunčia Sąjungos pastabas.“;

                           e)

                           6 straipsnio 1, 2 ir 7 dalyse sąvokos „valstybė narė“ ir „Komisija“ atitinkamai pakeičiamos sąvokomis „ELPA valstybė“ ir „ELPA priežiūros institucija“;

                           f)

                           6 straipsnio 3, 4, 5 ir 6 dalys netaikomos.“

               3 straipsnis

                  Europos Sąjungos oficialiojo leidinio EEE priede skelbtinas Direktyvos (ES) 2015/1535 tekstas islandų ir norvegų kalbomis yra autentiškas.

               4 straipsnis
               Šis sprendimas įsigalioja […] su sąlyga, kad visi pranešimai pagal EEE susitarimo 103 straipsnio 1 dalį (*1) yra pateikti.

               5 straipsnis
               Šis sprendimas skelbiamas Europos Sąjungos oficialiojo leidinio EEE skyriuje ir EEE priede.

               Priimta Briuselyje

                     EEE jungtinio komiteto vardu

                     Pirmininkas

                     EEE jungtinio komiteto sekretoriai

               (1)  OL L 241, 2015 9 17, p. 1.

               (2)  OL L 204, 1998 7 21, p. 37.

               (3)  OL L 217, 1998 8 5, p. 18.

               (4)  OL L 266, 2002 10 3, p. 32 ir EEE priedas Nr. 49, 2002 10 3, p. 22.

               (5)  OL L 266, 2002 10 3, p. 32 ir EEE priedas Nr. 49, 2002 10 3, p. 22.

               (*1)  [Konstitucinių reikalavimų nenurodyta.] [Konstituciniai reikalavimai nurodyti.]


title: 2019 m. kovo 6 d. Valstybių narių vyriausybių atstovų sprendimas (ES, Euratomas) 2019/383, kuriuo skiriamas Bendrojo Teismo teisėjas

text:
11.3.2019

                  LT

                  Europos Sąjungos oficialusis leidinys

                  L 69/51

         VALSTYBIŲ NARIŲ VYRIAUSYBIŲ ATSTOVŲ SPRENDIMAS (ES, Euratomas) 2019/383
         2019 m. kovo 6 d.
         kuriuo skiriamas Bendrojo Teismo teisėjas
         EUROPOS SĄJUNGOS VALSTYBIŲ NARIŲ VYRIAUSYBIŲ ATSTOVAI,
         atsižvelgdami į Europos Sąjungos sutartį, ypač į jos 19 straipsnį,
         atsižvelgdami į Sutartį dėl Europos Sąjungos veikimo, ypač į jos 254 ir 255 straipsnius,
         atsižvelgdami į Europos atominės energijos bendrijos steigimo sutartį, ypač į jos 106a straipsnio 1 dalį,
         kadangi:

                     (1)

                     Protokolo Nr. 3 dėl Europos Sąjungos Teisingumo Teismo statuto su pakeitimais, padarytais Europos Parlamento ir Tarybos reglamentu (ES, Euratomas) 2015/2422 (1), 48 straipsnyje numatyta, kad nuo 2019 m. rugsėjo 1 d. Bendrąjį Teismą sudaro po du teisėjus iš kiekvienos valstybės narės;

                     (2)

                     minėto reglamento 2 straipsnio c punkte numatyta, kad keturių iš devynių papildomų teisėjų, kurie turi būti paskirti nuo 2019 m. rugsėjo 1 d., kadencija baigiasi 2022 m. rugpjūčio 31 d. Tie keturi teisėjai parenkami taip: keturių valstybių narių Vyriausybės siūlo po du teisėjus keičiant dalį Bendrojo Teismo teisėjų 2022 m;

                     (3)

                     Bendrojo Teismo papildomo teisėjo pareigoms eiti buvo pasiūlyta Tuula Riitta PYNNÄ kandidatūra;

                     (4)

                     Sutarties dėl Europos Sąjungos veikimo 255 straipsniu įsteigtas komitetas pateikė nuomonę dėl Tuula Riitta PYNNÄ tinkamumo eiti Bendrojo Teismo teisėjos pareigas,

               PRIĖMĖ ŠĮ SPRENDIMĄ:

            1 straipsnis
            Tuula Riitta PYNNÄ skiriama Bendrojo Teismo teisėja laikotarpiui nuo 2019 m. rugsėjo 1 d. iki 2022 m. rugpjūčio 31 d.

            2 straipsnis
            Šis sprendimas įsigalioja jo paskelbimo Europos Sąjungos oficialiajame leidinyje dieną.

            Priimta Briuselyje 2019 m. kovo 6 d.

                  Pirmininkė

               L. ODOBESCU

            (1)  2015 m. gruodžio 16 d. Europos Parlamento ir Tarybos reglamentas (ES, Euratomas) 2015/2422, kuriuo iš dalies keičiamas Protokolas Nr. 3 dėl Europos Sąjungos Teisingumo Teismo statuto (OL L 341, 2015 12 24, p. 14).


title: 2019 m. kovo 4 d. Tarybos sprendimas (ES) 2019/407 dėl Susitarimo, kuriuo siekiama užkirsti kelią nereglamentuojamai žvejybai atvirojoje jūroje, vykdomai Arkties vandenyno centrinėje dalyje, sudarymo Europos Sąjungos vardu

text:
15.3.2019

                  LT

                  Europos Sąjungos oficialusis leidinys

                  L 73/1

         TARYBOS SPRENDIMAS (ES) 2019/407
         2019 m. kovo 4 d.
         dėl Susitarimo, kuriuo siekiama užkirsti kelią nereglamentuojamai žvejybai atvirojoje jūroje, vykdomai Arkties vandenyno centrinėje dalyje, sudarymo Europos Sąjungos vardu
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 43 straipsnį kartu su 218 straipsnio 6 dalies antros pastraipos a punkto v papunkčiu,
         atsižvelgdama į Europos Komisijos pasiūlymą,
         atsižvelgdama į Europos Parlamento pritarimą (1),
         kadangi:

                     (1)

                     Sąjungos išimtinei kompetencijai priklauso pagal bendrą žuvininkystės politiką priimti jūrų biologinių išteklių apsaugos priemones ir šiuo atžvilgiu sudaryti susitarimus su trečiosiomis šalimis ir tarptautinėmis organizacijomis;

                     (2)

                     pagal Tarybos sprendimus 98/392/EB (2) ir 98/414/EB (3) Sąjunga yra 1982 m. gruodžio 10 d. Jungtinių Tautų jūrų teisės konvencijos (toliau – Konvencija) ir Susitarimo dėl 1982 m. gruodžio 10 d. Jungtinių Tautų jūrų teisės konvencijos nuostatų, susijusių su vienos valstybės ribas viršijančių žuvų išteklių ir toli migruojančių žuvų išteklių apsauga ir valdymu, įgyvendinimo (toliau – Susitarimas dėl žuvų išteklių) susitariančioji šalis. Tiek pagal Konvenciją, tiek pagal Susitarimą dėl žuvų išteklių reikalaujama, kad, išsaugant ir valdant jūsų gyvuosius išteklius, visos valstybės bendradarbiautų. Susitarimu, kuriuo siekiama užkirsti kelią nereglamentuojamai žvejybai atvirojoje jūroje, vykdomai Arkties vandenyno centrinėje dalyje (toliau – Susitarimas), vykdomas šis įpareigojimas;

                     (3)

                     Europos Parlamento ir Tarybos reglamente (ES) Nr. 1380/2013 (4) nustatyta, kad, siekdama užtikrinti tausų jūrų biologinių išteklių ir jūrų aplinkos naudojimą, valdymą ir išsaugojimą, Sąjunga žuvininkystės išorės santykiuose turi laikytis savo tarptautinių įsipareigojimų ir politikos tikslų, taip pat to reglamento 2 ir 3 straipsniuose išdėstytų tikslų bei principų. Susitarimas dera su tais tikslais;

                     (4)

                     2016 m. kovo 31 d. Taryba Komisijai suteikė įgaliojimus Sąjungos vardu derėtis dėl tarptautinio susitarimo, kuriuo siekiama užkirsti kelią nereglamentuojamai žvejybai atvirojoje jūroje, vykdomai Arkties vandenyno centrinėje dalyje. Tos derybos sėkmingai baigtos 2017 m. lapkričio 30 d. Remiantis Tarybos sprendimu (ES) 2018/1257 (5), 2018 m. spalio 3 d. buvo pasirašytas Susitarimas, kuriuo siekiama užkirsti kelią nereglamentuojamai žvejybai atvirojoje jūroje, vykdomai Arkties vandenyno centrinėje dalyje, su sąlyga, kad jis bus sudarytas vėliau;

                     (5)

                     Sąjungai tapus Susitarimo šalimi, bus nuosekliau laikomasi Sąjungos išsaugojimo požiūrio visuose vandenynuose ir bus sustiprintas jos įsipareigojimas užtikrinti ilgalaikį išteklių išsaugojimą ir tausų jūrų biologinių išteklių naudojimą visame pasaulyje, o tai pasitarnaus Sąjungos labui;

                     (6)

                     Susitarimas turėtų būti patvirtintas,

               PRIĖMĖ ŠĮ SPRENDIMĄ:

            1 straipsnis
            Sąjungos vardu patvirtinamas Susitarimas, kuriuo siekiama užkirsti kelią nereglamentuojamai žvejybai atvirojoje jūroje, vykdomai Arkties vandenyno centrinėje dalyje (toliau – Susitarimas).
            Susitarimo tekstas pridedamas prie šio sprendimo.

            2 straipsnis
            Tarybos pirmininkas įgaliojamas paskirti asmenį (-is), įgaliotą (-us) Sąjungos vardu deponuoti Susitarimo 15 straipsnyje numatytus patvirtinimo dokumentus.

            3 straipsnis
            Šis sprendimas įsigalioja trečią dieną po jo paskelbimo Europos Sąjungos oficialiajame leidinyje.

            Priimta Briuselyje 2019 m. kovo 4 d.

                  Tarybos vardu

                  Pirmininkas

               A. ANTON

            (1)  2019 m. vasario 12 d. pritarimas (dar nepaskelbta Oficialiajame leidinyje).

            (2)  1998 m. kovo 23 d. Tarybos sprendimas 98/392/EB dėl Europos bendrijos 1982 m. gruodžio 10 d. Jungtinių Tautų jūrų teisės konvencijos ir 1994 m. liepos 28 d. Susitarimo, susijusio su jos XI dalies įgyvendinimu, patvirtinimo (OL L 179, 1998 6 23, p. 1).

            (3)  1998 m. birželio 8 d. Tarybos sprendimas 98/414/EB dėl Europos bendrijos susitarimo dėl 1982 m. gruodžio 10 d. Jungtinių Tautų jūrų teisės konvencijos nuostatų, susijusių su dviejų ar daugiau valstybių vandenyse sutinkamų žuvų išteklių ir toli migruojančių žuvų išteklių apsauga ir valdymu, ratifikavimo (OL L 189, 1998 7 3, p. 14).

            (4)  2013 m. gruodžio 11 d. Europos Parlamento ir Tarybos reglamentas (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (OL L 354, 2013 12 28, p. 22).

            (5)  2018 m. rugsėjo 18 d. Tarybos sprendimas (ES) 2018/1257 dėl Susitarimo, kuriuo siekiama užkirsti kelią nereglamentuojamai žvejybai atvirojoje jūroje, vykdomai Arkties vandenyno centrinėje dalyje, pasirašymo Europos Sąjungos vardu (OL L 238, 2018 9 21, p. 1).


title: 2019 m. kovo 14 d. Tarybos sprendimas (BUSP) 2019/415, kuriuo iš dalies keičiamas Sprendimas 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi

text:
15.3.2019

                  LT

                  Europos Sąjungos oficialusis leidinys

                  L 73/110

         TARYBOS SPRENDIMAS (BUSP) 2019/415
         2019 m. kovo 14 d.
         kuriuo iš dalies keičiamas Sprendimas 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 29 straipsnį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2014 m. kovo 17 d. Taryba priėmė Sprendimą 2014/145/BUSP (1);

                     (2)

                     2018 m. rugsėjo 12 d. Taryba priėmė Sprendimą (BUSP) 2018/1237 (2), kuriuo Sprendime 2014/145/BUSP numatytų priemonių galiojimas pratęstas dar šešių mėnesių laikotarpiui;

                     (3)

                     atsižvelgiant į tai, kad toliau vykdomi veiksmai, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi, Sprendimo 2014/145/BUSP galiojimas turėtų būti pratęstas dar šešių mėnesių laikotarpiui;

                     (4)

                     Taryba peržiūrėjo Sprendimo 2014/145/BUSP priede pateikto sąrašo atskirus įrašus ir nusprendė iš dalies pakeisti informaciją apie tam tikrus asmenis ir subjektus;

                     (5)

                     iš asmenų ir subjektų sąrašo turėtų būti išbrauktas įrašas apie vieną mirusį asmenį;

                     (6)

                     todėl Sprendimas 2014/145/BUSP turėtų būti atitinkamai iš dalies pakeistas,

               PRIĖMĖ ŠĮ SPRENDIMĄ:

            1 straipsnis
            Sprendimo 2014/145/BUSP 6 straipsnio antra pastraipa pakeičiama taip:

               „Šis sprendimas taikomas iki 2019 m. rugsėjo 15 d.“

            2 straipsnis
            Sprendimo 2014/145/BUSP priedas iš dalies keičiamas taip, kaip išdėstyta šio sprendimo priede.

            3 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

            Priimta Briuselyje 2019 m. kovo 14 d.

                  Tarybos vardu

                  Pirmininkas

               G. CIAMBA

            (1)  2014 m. kovo 17 d. Tarybos sprendimas 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi (OL L 78, 2014 3 17, p. 16).

            (2)  2018 m. rugsėjo 12 d. Tarybos sprendimas (BUSP) 2018/1237, kuriuo iš dalies keičiamas Sprendimas 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi (OL L 231, 2018 9 14, p. 27).

            PRIEDAS
            Sprendimo 2014/145/BUSP priedas iš dalies keičiamas taip:

                        1)

                        išbraukiamas įrašas, susijęs su šiuo asmeniu:

                                    96.

                                    Alexander Vladimirovich ZAKHARCHENKO;

                        2)

                        įrašai, susiję su toliau išvardytais asmenimis, pakeičiami šiais įrašais:
                        Asmenys

                                       Vardas, pavardė

                                       Identifikuojamoji informacija

                                       Motyvai

                                       Įtraukimo į sąrašą data

                                       „19.

                                       Aleksandr Viktorovich VITKO
                                       (Александр Викторович ВИТКО)

                                       Gimimo data: 1961 9 13
                                       Gimimo vieta: Vitebsk (Vitebskas) (Baltarusijos TSR)

                                       Buvęs Juodosios jūros laivyno vadas, admirolas. Rusijos karinio jūrų laivyno vyriausiojo vado pavaduotojas.
                                       Atsakingas už vadovavimą Rusijos pajėgoms, kurios okupavo suverenią Ukrainos teritoriją.

                                       2014 3 17

                                       22.

                                       Dmitry Olegovich ROGOZIN
                                       (Дмитрий Олегович РОГОЗИН)

                                       Gimimo data: 1963 12 21
                                       Gimimo vieta: Maskva

                                       Buvęs Rusijos Federacijos Ministro Pirmininko pavaduotojas. Viešai ragino aneksuoti Krymą.
                                       Nuo 2018 m. eina valstybės įmonės generalinio direktoriaus pareigas.

                                       2014 3 21

                                       31.

                                       Valery Kirillovich MEDVEDEV
                                       (Валерий Кириллович МЕДВЕДЕВ)
                                       Valeriy Kyrylovych MEDVEDIEV
                                       (Валерiй Кирилович МЕДВЕДЄВ)

                                       Gimimo data: 1946 8 21
                                       Gimimo vieta: Shmakovka (Šmakovka), Primorsky (Primorsko) regionas

                                       Buvęs Sevastopolio rinkimų komisijos pirmininkas (iki 2017 m. gegužės 26 d.). Atsakingas už Krymo referendumo administravimą. Pagal Rusijos sistemą atsakingas už referendumo rezultatų pasirašymą.
                                       Toliau aktyviai remia separatistų veiksmus ar politiką.

                                       2014 3 21

                                       35.

                                       Oleg Yevgenyvich BELAVENTSEV
                                       (Олег Евгеньевич БЕЛАВЕНЦЕВ)

                                       Gimimo data: 1949 9 15
                                       Gimimo vieta: Maskva

                                       Buvęs Rusijos Federacijos Prezidento įgaliotasis atstovas vadinamojoje Krymo federalinėje apygardoje, atsakingas už Rusijos valstybės vadovo konstitucinių prerogatyvų įgyvendinimą aneksuotos Krymo Autonominės Respublikos teritorijoje. Buvęs Rusijos Saugumo Tarybos nenuolatinis narys.
                                       Buvęs Rusijos Federacijos Prezidento įgaliotasis atstovas Šiaurės Kaukazo federalinėje apygardoje (iki 2018 m. birželio mėn.).
                                       Toliau aktyviai remia separatistų veiksmus ar politiką.

                                       2014 4 29

                                       36.

                                       Oleg Genrikhovich SAVELYEV
                                       (Олег Генрихович САВЕЛЬЕВ)

                                       Gimimo data: 1965 10 27
                                       Gimimo vieta: Leningradas

                                       Buvęs Krymo reikalų ministras. Atsakingas už aneksuotos Krymo Autonominės Respublikos integraciją į Rusijos Federaciją.
                                       Buvęs Rusijos Vyriausybės kanceliarijos vadovo pavaduotojas, atsakingas už Vyriausybinės komisijos dėl vadinamosios Krymo Respublikos socialinio ir ekonominio vystymosi darbo organizavimą.
                                       Rusijos Federacijos Audito Rūmų personalo vadovas.

                                       2014 4 29

                                       46.

                                       Denys Volodymyrovych PUSHYLIN (Денис Володимирович ПУШИЛIН)
                                       Denis Vladimirovich PUSHILIN (Денис Владимирович ПУШИЛИН)

                                       Gimimo data: 1981 5 9 arba 1982 5 9
                                       Gimimo vieta: Makiivka (Donetsk oblast) (Makijivka, Donecko sritis)

                                       Vienas iš „Donecko Liaudies Respublikos“ vadovų. Dalyvavo 2014 m. Donecke užimant ir okupuojant regioninę administraciją. Iki 2015 m. rugsėjo 4 d. vadinamosios Donecko Liaudies Respublikos liaudies tarybos vadinamasis pirmininko pavaduotojas. Nuo 2015 m. rugsėjo 4 d.„Donecko Liaudies Respublikos liaudies tarybos pirmininkas“. Nuo 2018 m. rugsėjo 7 d. laikinai einantis vadinamosios Donecko Liaudies Respublikos vadovo pareigas. Po 2018 m. lapkričio 11 d. vadinamųjų rinkimų vadinamasis Donecko Liaudies Respublikos vadovas.

                                       2014 4 29

                                       55.

                                       Igor Nikolaevich BEZLER (dar žinomas kaip Bes („Velnias“)
                                       (Игорь Николаевич БЕЗЛЕР)
                                       Ihor Mykolayovych BEZLER
                                       (Iгор Миколайович БЕЗЛЕР)

                                       Gimimo data: 1965 12 30
                                       Gimimo vieta: Simferopolis, Krymas

                                       Vienas iš buvusių pasiskelbusios Horlivkos liaudies kariuomenės vadovų. Jis perėmė Ukrainos Saugumo tarnybos biuro Donecko regione pastato kontrolę, o vėliau užėmė Vidaus reikalų ministerijos regioninį skyrių Horlivkos mieste. Jis turi ryšių su Igor Strelkov/Girkin; pastarajam vadovaujant jis dalyvavo Horlivkos savivaldybės tarybos liaudies deputato Volodymyr Rybak nužudyme.
                                       Toliau aktyviai remia separatistų veiksmus ar politiką.

                                       2014 5 12

                                       83.

                                       Ekaterina Yurievna GUBAREVA
                                       (Екатерина Юрьевна ГУБАРЕВА),
                                       Kateryna Yuriyivna GUBARIEVA (HUBARIEVA)
                                       (Катерина Юрiївна ГУБАРЄВА)

                                       Gimimo data: 1983 7 5 arba 1983 3 10
                                       Gimimo vieta: Kakhovka (Kherson oblast) (Kachovka, Chersono sritis)

                                       Kaip buvusi vadinamoji užsienio reikalų ministrė buvo atsakinga už vadinamosios Donecko Liaudies Respublikos gynybą ir taip kenkė Ukrainos teritoriniam vientisumui, suverenitetui ir nepriklausomybei. Taigi, priimdama ir eidama šias pareigas, ji rėmė veiksmus ir politiką, kuriais kenkiama Ukrainos teritoriniam vientisumui, suverenitetui ir nepriklausomybei. Toliau aktyviai remia separatistų veiksmus ir politiką.
                                       Buvusi vadinamosios Donecko Liaudies Respublikos liaudies tarybos narė (iki 2018 m. lapkričio mėn.).

                                       2014 7 25

                                       89.

                                       Oksana TCHIGRINA,
                                       Oksana Aleksandrovna CHIGRINA (CHYHRYNA)
                                       (Оксана Александровна ЧИГРИНА)

                                       Gimimo data: galbūt 1981 7 23

                                       Buvusi vadinamosios Luhansko Liaudies Respublikos vadinamosios Vyriausybės atstovė spaudai, paskelbė pareiškimus, kuriuose, pateisinama, inter alia, Ukrainos karinio lėktuvo numušimas, žmonių pagrobimas įkaitais, neteisėtų ginkluotų grupuočių koviniai veiksmai – taip kenkiama Ukrainos teritoriniam vientisumui, suverenitetui ir vieningumui.
                                       Buvusi LLR spaudos tarnybos atstovė spaudai.
                                       Toliau aktyviai remia separatistų veiksmus ar politiką.

                                       2014 7 30

                                       91.

                                       Sergey Vadimovich ABISOV
                                       (Сергей Вадимович АБИСОВ)
                                       Sergiy (Serhiy) Vadymovych ABISOV
                                       (Сергiй Вадимович АБIСОВ)

                                       Gimimo data: 1967 11 27
                                       Gimimo vieta: Simferopolis, Krymas

                                       Sutikdamas pagal 2014 m. gegužės 5 d. Rusijos Prezidento dekretą Nr. 301 būti paskirtas vadinamuoju Krymo Respublikos vidaus reikalų ministru savo, kaip „vidaus reikalų ministro“, veiksmais kenkė Ukrainos teritoriniam vientisumui, suverenitetui ir vieningumui.
                                       2018 m. birželio mėn. atleistas iš vadinamojo Krymo Respublikos vidaus reikalų ministro pareigų.

                                       2014 7 30

                                       97.

                                       Vladimir Petrovich KONONOV (dar žinomas kaip „Tsar“)
                                       (Владимир Петровнч КОНОНОВ)
                                       Volodymyr Petrovych KONONOV
                                       (Володимир Петрович КОНОНОВ)

                                       Gimimo data: 1974 10 14
                                       Gimimo vieta: Gorsky (Luhansk oblast) (Gorskis, Luhansko sritis)

                                       Nuo 2014 m. rugpjūčio 14 d. jis pakeitė Igor Strelkov/Girkin, kaip „Donecko Liaudies Respublikos“ vadinamasis gynybos ministras. Pranešama, kad nuo 2014 m. balandžio mėn. jis vadovavo separatistų kovotojų padaliniui Donecke ir pažadėjo „išspręsti strateginį uždavinį atremti Ukrainos karinę agresiją“. Taigi, V. P. Kononov rėmė veiksmus ir politiką, kuriais kenkiama Ukrainos teritoriniam vientisumui, suverenitetui ir nepriklausomybei.
                                       2018 m. rugsėjo mėn. atleistas iš vadinamojo gynybos ministro pareigų.

                                       2014 9 12

                                       102.

                                       Andrei Nikolaevich RODKIN
                                       (Андрей Николаевич РОДКИН)

                                       Gimimo data: 1976 9 23
                                       Gimimo vieta: Maskva

                                       Buvęs vadinamosios Donecko Liaudies Respublikos atstovas Maskvoje. Savo pareiškimuose jis, inter alia, yra kalbėjęs apie nereguliariųjų pajėgų pasirengimą vykdyti partizaninio karo veiksmus ir apie ginklų sistemas, jų atimtas iš Ukrainos ginkluotųjų pajėgų. Taigi, jis rėmė veiksmus ir politiką, kuriais kenkiama Ukrainos teritoriniam vientisumui, suverenitetui ir nepriklausomybei.
                                       Buvęs vienas iš „Donbaso savanorių sąjungos“ vadovų.
                                       Toliau aktyviai remia separatistų veiksmus ar politiką.

                                       2014 9 12

                                       103.

                                       Aleksandr Akimovich KARAMAN
                                       (Александр Акимович КАРАМАН)
                                       Alexandru CARAMAN

                                       Gimimo data: 1956 7 26
                                       Gimimo vieta: Cioburciu, Slobozia district (Čoburču, Slobozijos rajonas), dabar Moldovos Respublika

                                       Buvęs vadinamasis Donecko Liaudies Respublikos vadinamasis Ministro Pirmininko pavaduotojas socialiniams reikalams. Susijęs su Vladimir Antyufeyev, kuris buvo atsakingas už vadinamosios Donecko Liaudies Respublikos Vyriausybės separatistinę „Vyriausybinę“ veiklą. Taigi, jis rėmė veiksmus ir politiką, kuriais kenkiama Ukrainos teritoriniam vientisumui, suverenitetui ir nepriklausomybei. Buvusio Rusijos Ministro Pirmininko pavaduotojo Dmitry Rogozin proteguojamas asmuo. Buvęs „Donecko Liaudies Respublikos“„ministrų tarybos administracijos“ vadovas.
                                       Iki 2017 m. kovo mėn. buvo vadinamosios Padniestrės Moldavijos Respublikos vadinamasis prezidento įgaliotasis atstovas Rusijos Federacijoje.
                                       Toliau aktyviai remia separatistų veiksmus ar politiką.

                                       2014 9 12

                                       120.

                                       Sergey Yurievich KOZYAKOV
                                       (Сергей Юрьевич КОЗЬЯКОВ)
                                       Serhiy Yuriyovych KOZYAKOV
                                       (Сергiй Юрiйович КОЗЬЯКОВ)

                                       Gimimo data: 1982 9 29 arba 1982 9 23

                                       Kaip buvęs vadinamasis Luhansko Centrinės rinkimų komisijos vadovas, jis buvo atsakingas už 2014 m. lapkričio 2 d. vadinamųjų rinkimų organizavimą „Luhansko liaudies Respublikoje“. Šiais „rinkimais“ pažeista Ukrainos teisė ir todėl jie buvo neteisėti. Nuo 2015 m. spalio mėn. iki 2017 m. gruodžio mėn. jis buvo „Luhansko liaudies Respublikos“ vadinamasis teisingumo ministras.
                                       Taigi, priimdamas ir eidamas šias pareigas, taip pat organizuodamas neteisėtus „rinkimus“, jis aktyviai rėmė veiksmus ir politiką, kuriais kenkiama Ukrainos teritoriniam vientisumui, suverenitetui ir nepriklausomybei, ir toliau destabilizavo padėtį Ukrainoje.
                                       Toliau remia ir legitimizuoja separatistų politiką bendradarbiaudamas su separatistų valdžios institucijomis.

                                       2014 11 29

                                       122.

                                       Larisa Leonidovna AIRAPETYAN (dar žinoma kaip Larysa AYRAPETYAN, Larisa AIRAPETYAN arba Larysa AIRAPETYAN)
                                       (Лариса Леонидовна АЙРАПЕТЯН)
                                       (Лариса Леонiдiвна АЙРАПЕТЯН)

                                       Gimimo data: 1970 2 21

                                       Buvusi vadinamosios Luhansko Liaudies Respublikos vadinamoji sveikatos apsaugos ministrė. Buvo kandidatė 2014 m. lapkričio 2 d. vadinamuosiuose „rinkimuose“ į vadinamosios Luhansko Liaudies Respublikos „vadovo“ pareigas.
                                       Šiais „rinkimais“ pažeidžiama Ukrainos teisė ir todėl jie yra neteisėti.
                                       Taigi, priimdama ir eidama šias pareigas, taip pat oficialiai dalyvaudama kaip kandidatė neteisėtuose „rinkimuose“, ji aktyviai rėmė veiksmus ir politiką, kuriais kenkiama Ukrainos teritoriniam vientisumui, suverenitetui ir nepriklausomybei, ir toliau destabilizavo padėtį Ukrainoje.
                                       Toliau aktyviai remia separatistų veiksmus ar politiką.

                                       2014 11 29

                                       129.

                                       Yevgeniy Eduardovich MIKHAYLOV (dar žinomas kaip Yevhen Eduardovych MYCHAYLOV)
                                       (Евгений Эдуардович МИХАЙЛОВ)
                                       (Євген Едуардович МИХАЙЛОВ)

                                       Gimimo data: 1963 3 17
                                       Gimimo vieta: Archangelskas

                                       Buvęs vadinamasis „Donecko Liaudies Respublikos“ ministrų tarybos ministras (Vyriausybinių reikalų administracijos vadovas).
                                       Taigi, priimdamas ir eidamas šias pareigas, jis aktyviai rėmė veiksmus ir politiką, kuriais kenkiama Ukrainos teritoriniam vientisumui, suverenitetui ir nepriklausomybei, ir toliau destabilizavo padėtį Ukrainoje.
                                       Toliau aktyviai remia separatistų veiksmus ar politiką.

                                       2014 11 29

                                       132.

                                       Vladyslav Mykolayovych DEYNEGO (dar žinomas kaip Vladislav Nikolayevich DEYNEGO)
                                       (Владислав Миколайович ДЕЙНЕГО)
                                       (Владислав Николаевич ДЕЙНЕГО)

                                       Gimimo data: 1964 3 12
                                       Gimimo vieta: Romny (Romnai), Sumy (Sumų) sritis
                                       Ромны, Сумская область

                                       Vadinamosios Luhansko Liaudies Respublikos „liaudies tarybos“„pirmininko pavaduotojas“.
                                       Taigi, priimdamas ir eidamas šias pareigas, jis aktyviai rėmė veiksmus ir politiką, kuriais kenkiama Ukrainos teritoriniam vientisumui, suverenitetui ir nepriklausomybei, ir toliau destabilizavo padėtį Ukrainoje.
                                       Šiuo metu laikinai eina vadinamosios Luhansko Liaudies Respublikos „užsienio reikalų ministro“ pareigas.

                                       2014 11 29

                                       138.

                                       Alexandr Vasilievich SHUBIN
                                       (Александр Васильевич ШУБИН)

                                       Gimimo data: 1972 5 20 arba 1972 5 30
                                       Gimimo vieta: Luhanskas

                                       Buvęs neteisėtos vadinamosios Luhansko Liaudies Respublikos vadinamasis teisingumo ministras. Buvęs vadinamosios Luhansko Liaudies Respublikos „Centrinės rinkimų komisijos“ pirmininkas.
                                       Taigi, priimdamas ir eidamas šias pareigas, jis aktyviai rėmė veiksmus ir politiką, kuriais kenkiama Ukrainos teritoriniam vientisumui, suverenitetui ir nepriklausomybei, ir toliau destabilizavo padėtį Ukrainoje.
                                       2018 m. birželio mėn. atleistas iš vadinamosios Luhansko Liaudies Respublikos „Centrinės rinkimų komisijos“ pirmininko pareigų.

                                       2015 2 16

                                       142.

                                       Aleksandr Yurievich TIMOFEEV
                                       (Александр Юрьевич ТИМОФЕЕВ)
                                       Oleksandr Yuriyovych TYMOFEYEV
                                       (Олександр Юрiйович ТИМОФЕЄВ)

                                       Gimimo data: 1971 5 15
                                       Gimimo vieta: Nevinnomyssk (Nevinomyskas), Stavropolio kraštas
                                       Невинномысск, Ставропольский край

                                       Buvęs vadinamasis „Donecko Liaudies Respublikos“ finansų ir mokesčių ministras.
                                       Taigi, priimdamas ir eidamas šias pareigas, jis aktyviai rėmė veiksmus ir politiką, kuriais kenkiama Ukrainos teritoriniam vientisumui, suverenitetui ir nepriklausomybei, ir toliau destabilizavo padėtį Ukrainoje.
                                       2018 m. rugsėjo mėn. atleistas iš vadinamojo finansų ir mokesčių ministro pareigų.

                                       2015 2 16

                                       149.

                                       Andrei Valeryevich KARTAPOLOV
                                       (Андрей Валерьевич КАРТAПOЛOВ)

                                       Gimimo data: 1963 11 9
                                       Gimimo vieta: GDR (DDR) (VDR)

                                       Buvęs Vakarų karinės apygardos vadas. Buvęs Rusijos Federacijos ginkluotųjų pajėgų Pagrindinio operacijų departamento direktorius ir Generalinio štabo vado pavaduotojas. Aktyviai dalyvauja formuojant ir įgyvendinant Rusijos pajėgų karinę kampaniją Ukrainoje.
                                       Remiantis nurodyta Generalinio štabo veikla, vykdydamas operatyvinę ginkluotųjų pajėgų kontrolę jis aktyviai dalyvavo formuojant ir įgyvendinant Rusijos Vyriausybės politiką, kuria keliama grėsmė Ukrainos teritoriniam vientisumui, suverenitetui ir nepriklausomybei.
                                       Nuo 2018 m. liepos mėn. gynybos ministro pavaduotojas.

                                       2015 2 16“

                        Subjektai

                                       Pavadinimas

                                       Identifikuojamoji informacija

                                       Motyvai

                                       Įtraukimo į sąrašą data

                                       „4.

                                       Vadinamoji Donecko Liaudies Respublika
                                       ‘Донецкая народная республика’
                                       ‘Donétskaya naródnaya respúblika’

                                       Oficiali informacija:
                                       https://dnr-online.ru/
                                       http://smdnr.ru/
                                       https://dnrsovet.su/
                                       https://denis-pushilin.ru/

                                       Vadinamoji Donecko Liaudies Respublika paskelbta 2014 m. balandžio 7 d.
                                       Atsakinga už neteisėto referendumo organizavimą 2014 m. gegužės 11 d. Nepriklausomybė paskelbta 2014 m. gegužės 12 d.
                                       2014 m. gegužės 24 d. vadinamosios Donecko ir Luhansko liaudies Respublikos pasirašė susitarimą dėl vadinamosios federalinės Novorusijos valstybės sukūrimo.
                                       Taip pažeidžiama Ukrainos konstitucinė teisė ir atitinkamai tarptautinė teisė, taigi, kenkiama Ukrainos teritoriniam vientisumui, suverenitetui ir nepriklausomybei.
                                       Ji taip pat susijusi su verbavimu į neteisėtas ginkluotas separatistų grupuotes, taip kenkiant Ukrainos stabilumui ir saugumui.

                                       2014 7 25

                                       5.

                                       Vadinamoji federalinė Novorusijos valstybė
                                       ‘Федеративное государство Новороссия’
                                       ‘Federativnoye Gosudarstvo Novorossiya’

                                       Oficialūs pranešimai spaudai:
                                       http://novopressa.ru/
                                       http://novorossia-tv.ru/
                                       http://novorossia.today/
                                       http://novorossiia.ru/
                                       https://www.novorosinform.org/

                                       2014 m. gegužės 24 d. vadinamosios Donecko ir Luhansko liaudies Respublikos pasirašė susitarimą dėl nepripažintos vadinamosios federalinės Novorusijos valstybės sukūrimo
                                       Taip pažeidžiama Ukrainos konstitucinė teisė ir atitinkamai tarptautinė teisė, taigi, kėsinamasi į Ukrainos teritorinį vientisumą, suverenitetą ir nepriklausomybę.

                                       2014 7 25

                                       24.

                                       Donecko Respublika (viešoji organizacija)
                                       Донецкая республика

                                       Oficiali informacija:
                                       http://oddr.info/

                                       Viešoji „organizacija“, pateikusi kandidatus 2014 m. lapkričio 2 d. ir 2018 m. lapkričio 11 d. vadinamosios Donecko liaudies Respublikos vadinamuosiuose rinkimuose. Šiais „rinkimais“ pažeidžiama Ukrainos teisė ir todėl jie yra neteisėti.
                                       Todėl oficialiai dalyvaudama neteisėtuose „rinkimuose“ ji aktyviai rėmė veiksmus ir politiką, kuriais kenkiama Ukrainos teritoriniam vientisumui, suverenitetui ir nepriklausomybei ir toliau destabilizuojama padėtis Ukrainoje. Ją įkūrė Andriy PURGIN, o jai vadovavo Alexander ZAKHARCHENKO. 2018 m. iškėlė Denis PUSHYLIN kandidatūrą į vadinamosios Donecko liaudies Respublikos „vadovo“ pareigas.

                                       2014 11 29

                                       25.

                                       „Peace to Luhansk Region“ („Taika Luhansko regionui“) (Mir Luganschine)
                                       Мир Луганщине

                                       https://mir-lug.info/

                                       Viešoji „organizacija“, pateikusi kandidatus 2014 m. lapkričio 2 d. ir 2018 m. lapkričio 11 d. vadinamosios Luhansko liaudies Respublikos vadinamuosiuose rinkimuose. Šiais „rinkimais“ pažeidžiama Ukrainos teisė ir todėl jie yra neteisėti.
                                       Todėl oficialiai dalyvaudama neteisėtuose „rinkimuose“ ji aktyviai rėmė veiksmus ir politiką, kuriais kenkiama Ukrainos teritoriniam vientisumui, suverenitetui ir nepriklausomybei ir toliau destabilizuojama padėtis Ukrainoje.

                                       2014 11 29

                                       26.

                                       „Free Donbass“ („Laisvas Donbasas“) (dar žinomas kaip „Free Donbas“, „Svobodny Donbass“)
                                       Свободньιй Донбасс

                                       http://www.odsd.ru/

                                       Viešoji „organizacija“, pateikusi kandidatus 2014 m. lapkričio 2 d. ir 2018 m. lapkričio 11 d. vadinamosios Donecko liaudies Respublikos vadinamuosiuose rinkimuose. Šiais „rinkimais“ pažeidžiama Ukrainos teisė ir todėl jie yra neteisėti.
                                       Todėl oficialiai dalyvaudama neteisėtuose „rinkimuose“ ji aktyviai rėmė veiksmus ir politiką, kuriais kenkiama Ukrainos teritoriniam vientisumui, suverenitetui ir nepriklausomybei ir toliau destabilizuojama padėtis Ukrainoje.

                                       2014 11 29

                                       28.

                                       „Luhansk Economic Union“ („Luhansko ekonominė sąjunga“) (Luganskiy Ekonomicheskiy Soyuz)
                                       Луганский экономический союз

                                       Oficiali informacija:
                                       https://nslnr.su/about/obshchestvennye-organizatsii/337/
                                       https://vk.com/public97306393

                                       „Socialinė organizacija“, pateikusi kandidatus neteisėtuose 2014 m. lapkričio 2 d. ir 2018 m. lapkričio 11 d. vadinamosios Luhansko liaudies Respublikos vadinamuosiuose rinkimuose. 2014 m. iškėlė Oleg AKIMOV kandidatūrą į vadinamosios Luhansko liaudies Respublikos „vadovo“ pareigas, o 2018 m. – į vadinamosios Luhansko liaudies Respublikos liaudies tarybos nario pareigas. Šiais „rinkimais“ pažeidžiama Ukrainos teisė ir todėl jie yra neteisėti.
                                       Todėl oficialiai dalyvaudama neteisėtuose „rinkimuose“ ji aktyviai rėmė veiksmus ir politiką, kuriais kenkiama Ukrainos teritoriniam vientisumui, suverenitetui ir nepriklausomybei ir toliau destabilizuojama padėtis Ukrainoje.

                                       2014 11 29“


title: 2019 m. kovo 14 d. Tarybos sprendimas (BUSP) 2019/416, kuriuo iš dalies keičiamas Sprendimas 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi

text:
15.3.2019

                  LT

                  Europos Sąjungos oficialusis leidinys

                  L 73/117

         TARYBOS SPRENDIMAS (BUSP) 2019/416
         2019 m. kovo 14 d.
         kuriuo iš dalies keičiamas Sprendimas 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 29 straipsnį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2014 m. kovo 17 d. Taryba priėmė Sprendimą 2014/145/BUSP (1);

                     (2)

                     atsižvelgiant į tai, kad Kerčės sąsiauryje Rusijos Federacija panaudojo jėgą ir dėl to 2018 m. lapkričio 25 d. buvo sulaikyti Ukrainos kariai ir paimti laivai – taip buvo pažeista tarptautinė teisė ir Ukrainos suverenitetas bei teritorinis vientisumas, Taryba mano, kad į Sprendimo 2014/145/BUSP priede pateiktą asmenų, subjektų ir organizacijų, kuriems taikomos ribojamosios priemonės, sąrašą turėtų būti įtraukti dar aštuoni asmenys;

                     (3)

                     todėl Sprendimo 2014/145/BUSP priedas turėtų būti atitinkamai iš dalies pakeistas,

               PRIĖMĖ ŠĮ SPRENDIMĄ:

            1 straipsnis
            Šio sprendimo priede išvardyti asmenys įtraukiami į Sprendimo 2014/145/BUSP priede pateiktą sąrašą.

            2 straipsnis
            Šis sprendimas įsigalioja jo paskelbimo Europos Sąjungos oficialiajame leidinyje dieną.

            Priimta Briuselyje 2019 m. kovo 14 d.

                  Tarybos vardu

                  Pirmininkas

               G. CIAMBA

            (1)  2014 m. kovo 17 d. Tarybos sprendimas 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi (OL L 78, 2014 3 17, p. 16).

            PRIEDAS
            Į Sprendimo 2014/145/BUSP priede pateiktą asmenų sąrašą įtraukiami šie asmenys:

                           Vardas, pavardė

                           Identifikuojamoji informacija

                           Motyvai

                           Įtraukimo į sąrašą data

                           „176.

                           Sergey Nikolayevich STANKEVICH
                           (Сергей Николаевич СТАНКЕВИЧ)

                           Lytis: vyras
                           Gimimo data: 1963 1 27

                           Rusijos Federacijos Federalinės saugumo tarnybos Pasienio valdybos, atsakingos už „Krymo Respubliką ir Sevastopolio miestą“, vadovas, kontradmirolas. Eidamas šias pareigas, jis buvo atsakingas už Rusijos Federacijos pakrančių apsaugos karinio laivyno 2018 m. lapkričio 25 d. veiksmus prieš Ukrainą, kuriais Ukrainos laivams užkirsta prieiga prie Azovo jūros pakrantės Ukrainoje, taip kenkiant Ukrainos teritoriniam vientisumui ir suverenitetui bei keliant grėsmę Ukrainos saugumui, nes sutrikdomas Ukrainos karo laivų judėjimas ir pajėgumas imtis veiksmų.
                           Tais veiksmais taip pat remtas neteisėtai aneksuoto Krymo pusiasalio integracijos į Rusijos Federaciją įtvirtinimas.

                           2019 3 15

                           177.

                           Andrey Borisovich SHEIN
                           (Андрей Борисович ШЕИН)

                           Lytis: vyras
                           Gimimo data: 1971 6 10

                           Pasienio valdybos vadovo pavaduotojas – Rusijos Federacijos Federalinės saugumo tarnybos Pakrančių apsaugos padalinio, atsakingo už „Krymo Respubliką ir Sevastopolio miestą“, vadas. Eidamas šias pareigas, jis dalyvavo operacijose, nukreiptose prieš Ukrainos laivus ir jų įgulą 2018 m. lapkričio 25 d. Rusijos Federacijai vykdant veiksmus prieš Ukrainą, kuriais Ukrainos laivams užkirsta prieiga prie Azovo jūros pakrantės Ukrainoje, taip kenkiant Ukrainos teritoriniam vientisumui ir suverenitetui bei keliant grėsmę Ukrainos saugumui, nes sutrikdomas Ukrainos karo laivų judėjimas ir pajėgumas imtis veiksmų.
                           Tais veiksmais taip pat remtas neteisėtai aneksuoto Krymo pusiasalio integracijos į Rusijos Federaciją įtvirtinimas.

                           2019 3 15

                           178.

                           Aleksey Mikhailovich SALYAEV
                           Aleksey Mikhailovich SALYAYEV
                           Oleksii Mykhailovych SALIAIEV
                           (Алексей Михайлович САЛЯЕВ, Олексій Михайлович САЛЯЄВ)

                           Lytis: vyras
                           Gimimo data: 1978 8 22

                           Rusijos Federacijos Federalinės saugumo tarnybos Sienos apsaugos tarnybos pasienio patruliavimo laivo „Don“ (šoniniai ženklai – 353) vadovaujantis karininkas. Jis vadovavo laivui, 2018 m. lapkričio 25 d. aktyviai dalyvavusiam Rusijos Federacijai vykdant veiksmus prieš Ukrainos laivus ir jų įgulą, taip pat vadovavo jo įsirėžimui į Ukrainos laivyno upės žiočių vilkiką „Yany Kapu“. Tais veiksmais Ukrainos laivams užkirsta prieiga prie Azovo jūros pakrantės Ukrainoje, taip kenkiant Ukrainos teritoriniam vientisumui ir suverenitetui bei keliant grėsmę Ukrainos saugumui, nes sutrikdomas Ukrainos karo laivų judėjimas ir pajėgumas imtis veiksmų.
                           Tais veiksmais taip pat remtas neteisėtai aneksuoto Krymo pusiasalio integracijos į Rusijos Federaciją įtvirtinimas.

                           2019 3 15

                           179.

                           Andrei SHIPITSIN / SHYPITSIN
                           (Андрей ШИПИЦИН / ШИПІЦИН)

                           Lytis: vyras
                           Gimimo data: 1969 12 25

                           Rusijos Federacijos Federalinės saugumo tarnybos Sienos apsaugos tarnybos pasienio patruliavimo laivo „Izumrud“ vadovaujantis karininkas. Jis vadovavo laivui, 2018 m. lapkričio 25 d. aktyviai dalyvavusiam Rusijos Federacijai vykdant veiksmus prieš Ukrainos laivus ir jų įgulą, kuriais Ukrainos laivams užkirsta prieiga prie Azovo jūros pakrantės Ukrainoje, taip kenkiant Ukrainos teritoriniam vientisumui ir suverenitetui bei keliant grėsmę Ukrainos saugumui, nes sutrikdomas Ukrainos karo laivų judėjimas ir pajėgumas imtis veiksmų.
                           Tais veiksmais taip pat remtas neteisėtai aneksuoto Krymo pusiasalio integracijos į Rusijos Federaciją įtvirtinimas.

                           2019 3 15

                           180.

                           Aleksey Vladimirovich SHATOKHIN / Oleksii Volodymyrovich SHATOKHIN
                           (Алексей Владимирович ШАТОХИН / Олексій Володимирович ШАТОХІН)

                           Lytis: vyras
                           Gimimo data: 1971 1 26

                           Rusijos Federacijos Federalinės saugumo tarnybos „Krymo Respublikos ir Sevastopolio miesto“ Kerčės kontrolės punkto tarnybos vadovas. Jis dalyvavo operacijose 2018 m. lapkričio 25 d. Rusijos Federacijos veiksmų prieš Ukrainos laivus ir jų įgulas metu, kuriais Ukrainos laivams užkirsta prieiga prie Azovo jūros pakrantės Ukrainoje, taip kenkiant Ukrainos teritoriniam vientisumui ir suverenitetui bei keliant grėsmę Ukrainos saugumui, nes sutrikdomas Ukrainos karo laivų judėjimas ir pajėgumas imtis veiksmų.
                           Tais veiksmais taip pat remtas neteisėtai aneksuoto Krymo pusiasalio integracijos į Rusijos Federaciją įtvirtinimas.

                           2019 3 15

                           181.

                           Ruslan Alexandrovich ROMASHKІN
                           (Руслан Александрович РОМАШКИН)

                           Lytis: vyras
                           Gimimo data: 1976 6 15

                           Rusijos Federacijos Federalinės saugumo tarnybos „Krymo Respublikos ir Sevastopolio miesto“ kontrolės punkto tarnybos vadovas. Eidamas šias pareigas, jis yra atsakingas už 2018 m. lapkričio 25 d. Rusijos Federacijos pajėgų veiksmų prieš Ukrainos laivus ir jų įgulas, kuriais Ukrainos laivams užkirsta prieiga prie Azovo jūros pakrantės Ukrainoje, taip kenkiant Ukrainos teritoriniam vientisumui ir suverenitetui bei keliant grėsmę Ukrainos saugumui, nes sutrikdomas Ukrainos karo laivų judėjimas ir pajėgumas imtis veiksmų, koordinavimą.
                           Tais veiksmais taip pat remtas neteisėtai aneksuoto Krymo pusiasalio integracijos į Rusijos Federaciją įtvirtinimas.

                           2019 3 15

                           182.

                           Sergey Alekseevich SHCHERBAKOV
                           (Сергей Алексеевич ЩЕРБАКОВ; Сергій Олексійович ЩЕРБАКОВ)

                           Lytis: vyras
                           Gimimo data: 1986 11 2

                           Rusijos Federacijos Juodosios jūros laivyno kovos su povandeniniais laivais laivo „Suzdalets“ vadovaujantis karininkas. Jis vadovavo laivui, 2018 m. lapkričio 25 d. dalyvavusiam Rusijos Federacijai vykdant veiksmus prieš Ukrainos laivus ir jų įgulas, bei aktyviai dalyvavo vykdant vilkiko „Yany Kapu“ blokadą ir ginkluoto karinio katerio „Nikopol“ paėmimą. Tais veiksmais Ukrainos laivams užkirsta prieiga prie Azovo jūros pakrantės Ukrainoje, taip kenkiant Ukrainos teritoriniam vientisumui ir suverenitetui bei keliant grėsmę Ukrainos saugumui, nes sutrikdomas Ukrainos karo laivų judėjimas ir pajėgumas imtis veiksmų.
                           Tais veiksmais taip pat remtas neteisėtai aneksuoto Krymo pusiasalio integracijos į Rusijos Federaciją įtvirtinimas.

                           2019 3 15

                           183.

                           Aleksandr Vladimirovich DVORNIKOV
                           (Александр Владимирович ДВОРНИКОВ)

                           Lytis: vyras
                           Gimimo data: 1961 8 22
                           Gimimo vieta: Ussuriysk, Primorskiy Krai, Rusijos Federacija

                           Rusijos ginkluotųjų pajėgų Pietų karinės apygardos vadas, generolas pulkininkas, atsakingas už karines pajėgas regione, įskaitant neteisėtai aneksuotą Krymą ir Sevastopolį. Eidamas šias pareigas, jis buvo atsakingas už 2018 m. lapkričio 25 d. Rusijos Federacijos Juodosios jūros laivyno ir kitų karinių pajėgų veiksmus prieš Ukrainą, kuriais Ukrainos laivams užkirsta prieiga prie Azovo jūros pakrantės Ukrainoje, taip kenkiant Ukrainos teritoriniam vientisumui ir suverenitetui bei keliant grėsmę Ukrainos saugumui, nes sutrikdomas Ukrainos karo laivų judėjimas ir pajėgumas imtis veiksmų.
                           Tais veiksmais taip pat remtas neteisėtai aneksuoto Krymo pusiasalio integracijos į Rusijos Federaciją įtvirtinimas.

                           2019 3 15“